text:
Friday, January 27, 2017
SERBISIO TI SALUN-AT ITI RHU KEN ITI BARANGAY, MAIPAMPAMAYSA
Cabugao, Ilocos Sur – Iti pannakiuman ti Web In-Action ken ni Dr. Mark-Lawrence Tirao, M.D., Doktor a Destino ditoy Municipal Health Office ti Cabugao idi Enero 26, 2017, imbatadna a naiyeskediul ti ipapan panagbarangay dagiti Medical Personnel ti Cabugao Rural Health Unit (RHU)-Municipal Health Office (MHO) a buklen dagiti Nurses ti RN-Heals ken RHU Medical Personnel nga idauluan ni Dr. Bettina V. Ramos, M.D. iti kallabes a bulan.
Kabayatanna, innayon ni Dr. Tirao a dakkel a katulonganda iti report maipapan iti salun-at manipud kadagiti Barangay Health Workers (BHWs) kadagiti barangay ken iti akem ti Kalusugan Pangkalahatan a programa ti DOH ken iti LGU. Nupay kasta, dagiti saan a makaatendar iti panagpasiar dagiti Medical Personnel iti barangay ket maibaonda nga umay ditoy RHU para iti pannakatamingda no adda pakaseknanda iti salun-atda.
Dagitoy nga aksion ken inisiatiba ket parte iti agtultuloy a pannakaidur-as ti serbisio ti salun-at kadagiti agnanaed iti aw-away wenno barangay iti ili a pannakaidanon ti serbisio babaen iti agtultuloy a Programa ti Salun-at ti LGU-Cabugao nga idauluan ni Mayor Josh Edward S. Cobangbang. # (Web In-Action)
Posted by Bayan ng Cabugao, Ilocos Sur at 10:44 AM
Subscribe to: Post Comments (Atom)


c: text/html

text:
Sidney Poitier
Ni Apo Sidney Poitier, KBE[3] (/ˈpwɑːtjeɪ/ wenno /ˈpwɑːti.eɪ/; naiyanak idi Pebrero 20, 1927), ket ti Bahamiano-Amerikano nga aktor, direktor ti pelikula, mannurat ken diplomata.
Dagiti nagibasaran[urnosen | urnosen ti taudan]
- ^ Napno a Biograpia New York Times. 2015. Naala idi Hulio 23, 2015
- ^ Biograpia ni Sidney Poitier AETN UK. The Biography Channel. 2005–2011. Naala idi Hulio 23, 2015
- ^ Gapu ta ni Poitier ket umili ti Ti Bahamas, ti Dominio ti Mankomunidad, daytoy ket sustantbo (no maiyasping iti honorario) a kinakabaliero, a panankaitutulona iti estilo ti "Apo". Nupay kasta, us-usaren laeng daytoy ni Poitier iti dati a rebbengna kas opisial nga embahador.
Dagiti silpo ti ruar[urnosen | urnosen ti taudan]
Midia a mainaig kenni Sidney Poitier iti Wikimedia Commons
Dagiti inadaw a sasao a mainaig kenni Sidney Poitier iti Wikiquote (iti Ingles)

robotstxt: allowed

filter: keep


text:
Baybay Amianan
Ti Baybay Amianan ket maysa a pingir a baybay iti Taaw Atlantiko a mabirukan idiay nagbaetan ti Gran Britania, Eskandinabia, Alemania, ti Olanda, Belhika, ken Pransia. Daytoy ket maysa nga uneg ti daga a baybay (wenno "samang") a baybay idiay kontinental a samang ti Europa, daytoy ket maikapet ti taaw babaen ti Kanal Ingles iti abagatan ken ti Baybay Norwego iti amianan. Daytoy ket adadu ngem 970 kilometro (600 mi) ti kaatiddogna ken 580 kilometro (360 mi) ti kalawana, nga adda ti kalawa ti agarup a 750,000 kuadrado kilometro (290,000 sq mi).
Ti Baybay Amianan ket napauten a lugar dagiti Europeano a pagdaliasatan ken tipay nangruna a pagkalapan. Ti baybay ket nadayeg a papanan para kadagiti panagliwliwa ken turismo kadagiti naibeddeng a pagilian ken ti kinaudi datoy ket nakarang-ay iti maysa a nabaknang a rekurso ti enerhia a mairaman dagiti posil a sungrod, angin, ken dagiti nasapa a panagikeddeng ti allon abileg.
Iti naipakasaritaan, ti Baybay Amianan ket nakaipakita ti kinaprominente iti heopolitiko ken dagiti milisia a panakibiang, a naisangsangayan idiay Akin-amianan nga Europa ngem ti pay sangalubongan babaen dagiti agtigtignay a bileg ti akin-amianan nga Europa a naipan iti sangalubongan idi kaaduan a las-ud ti Tengnga a Panpanawen ken moderno a panawen. Ti Baybay Amianan ket sentro idi ti pannakabangon ti Vikings ken dimtengan , ti Hanseatika a Liga, ti Olanda, ken ti Britaniko a ti tunggal maysa ket nagsuksukisok a mangituray ti Baybay Amianan ken babaen ti panagtengngel ti sumrekan dagiti pagtagilakuan ken dagiti rekurso iti lubong. A kas ti is-isu a rummuaran idiay taaw ti Alemania, ti Baybay Amianan ket nagtultuloy nga estratehiko a nangruna kadagiti dua a Gubat ti Sangalubongan.
Ti aplaya ti Baybay Amianan ket mangited ti dibersidad ti heolohiko ken heograpiko a langlanga. Idiay amianan, dagiti adalem a piordo ken nasalagasag a derraas ket mangmarka kadagiti aplaya ti Norwega ken Eskoses, bayat nga idiay abagatan ket nangruna a buklen dagiti kadaratan nga playa ken dagiti nalawa a naakaba a kapitakan. Gapu ti kapusek ti populasion, ti adu unay nga industrialisasion, ken ti nakaro a panag-usar ti baybay ken ti naipalawlaw a luglugar, adda dagiti adu nga enbiromental a parikut a nakabanagan dagiti ekosistema ti baybay. Dagiti enbironmento a pakadanagan—a sapasap a mairaman ti nakaro unay a panagkalkalap, industria ken agrikultura a panagay-ayus, dragado, panagibelleng ken dagiti dadduma pay—a nakaiturongan kadagiti panagikeddeng a panagpawil ti pannakaapday ti baybay bayat a mausay pay laeng kadgiti ekonomiko a pannakabalinna.
Dagiti linaon
Heograpia[urnosen | urnosen ti taudan]
Ti Baybay Amianan ket bineddengan babaen ti Is-isla Orkney ken ti daya nga aplaya ti Gran Britania iti laud[1] ken ti akin-amianan ken ti nangruna a daga ti Sentral nga Europa iti daya ken abagatan, mairaman daytoy ti Norwega, Dinamarka, Alemania, ti Olandas, Belhika, ken Pransia.[2] Idiay abagatan a laud, iti labes ti Linglingsat Dover, ti Baybay Amianan ket agbalin a ti Kanal Ingles a maisilpo iti Taaw Atlantiko.[1][2] Iti daya, daytoy ket maisilpo iti Baybay Baltiko babaen ti Skagerrak ken ti Kattegat,[2] dagiti lingsat a mangisina ti Dinamarka manipud ti Norwega ken Suesia.[1] Iti amianan, daytoy ket bineddengan babaen ti Is-isla Shetland, ken maisilpo iti Baybay Norwego, a naisanglad iti akin-amian a daya unay a paset ti Atlantiko.[1][3]
Ti Baybay Amianan ket nasursurok ngem 970 kilometro (600 mi) iti kaatiddog ken 580 kilometro (360 mi) iti kalawa, ken addaan daytoy iti kalawa iti 750,000 kuadrado kilometro (290,000 sq mi) ken tomo iti 94,000 kubiko kilometro (23,000 cu mi).[4] Iti likmut dagitiigid ti Baybay Amianan ket dagiti dakkel nga isla ken dagiti purpuro, a mairaman ti Shetland, Orkney, ken ti [[Is-isla Frisia].[2] Ti Baybay Amianan ket makaawat ti nasadiwa a danum manipud kadagiti nadumaduma a a kontinental a pagayusan iti danum ti Europa, ken ti pay Is-isal Britanika. Ti dakkel a paset ti pagayusan a labneng ti Europa ket maibusan idiay Baybay Amianan ken mairaman ti danum manipud ti Baybay Baltiko. Ti kadakkelan ken dagiti kangrunaan a karayan nga agay-ayus iti Baybay Amianan ket ti Elbe ken ti Rin – pagayusan ti danum ti Meuse.[5] Agarup a 185 a riwriw a tattao ti agtataeng iti pagayusan a labneng dagiti karayan nga agay-ayus iti Baybay Amianan ken sakupenna ti industrialisado unay a luglugar.[6]
Heolohia[urnosen | urnosen ti taudan]
Dagiti ababaw nga epikontinental a baybay a kas ti agdama a Baybay Amianan ket adda dagitoy idin iti kontinental a samang ti Europa. Ti panagrengngat a nangporma ti akin-amianan apaset ti Taaw Atlantiko idi las-ud dagiti paset ti panawen ti Hurasiko ken Kretasiko, manipud idi agarup a 150 a riwriw a tawtawen iti napalabas, ket nagpataud iti tektoniko nga isasalto idiay Is-isla Britanika.[7] Manipud idin, ti ababaw a baybay ket ganganin nga nagtultuloy nga adda iti nagbaetan dagiti nangato a Fennoscandia a kalasag aken ti Is-isla Britanika.[8] Daytoy taudan ti agdama a Baybay Amianan ket dimmakkelen ken bimmassit iti panagpadur-as iti eustatiko a lessaad ti baybay iti las-ud ti heolohiko a panawen. Sagpaminsan daytoy a naikonekta kadagiti sabali nga ababaw a baybay, kas ti baybay ti ngato ti Labneng ti Paris iti abagatan-laud, ti Baybay Paratetis iti abagatan-daya, wenno ti Taaw Tetis iti abagatan.[9] Idi las-ud ti Naladaw a Kretasiko, idi agarup a 85 a riwriw a tawtawen iti napalabas, amin iti moderno a nangruna a daga ti Europa malaksid ti Eskandinabia ket dagidi naiwarwaras nga isla. Babaen ti Nasapa nga Oligoseno, idi 34 aginggana ti 28 a riwriw a tawtawen iti napalabas, ti irurumsua ti Akinlaud ken Sentral nga Europa ket gangani nangisina ti Baybay Amianan manipud ti Taaaw Tetis, ken nagin-inut dagitoy a bimmassit ken nagbalin daytoy iti Mediteraneo idi ti Akin-abagatan nga Europa ken ti Abagatan a laud nga Asia ket nagablin a nagmaga a daga.[10] Thi Baybay Amianan ket nalappedan manipud ti Kanal Ingles babaen ti akikid a rangtay a daga aginggana idi daytoy ket nawasang babaen ti saan a basbassit ngem dua a katastropiko a layus idi baetan ti 450,000 ken 180,000 a tawtawen ti napalabas.[11][12] manipud idi rugi ti paset ti panawen ti Kuaternario idi agarup a 2.6 a riwriw a tawtawen iti napalabas, ti eustatiko nga agpang ti lessaad ti baybay ket simmuek idi las-ud ti tunggal maysa a ppaset ti panaswen ti glasier ken kalpasanna ngimmato manen. Iti tunggal maysa a panawen a makaabot ti kalatakan a gay-at ti sabanas ti yelo, ti Baybay Amianan ket nagbalin a gangani a kompleto a nagmaga. Ti agdama nga aldaw nga aplaya a naporma kalpasan ti Kinaudi a Kangatuan a Glasier idi ti bayaby ket nangrugi a manglayus ti samang ti kontinente ti Europa.[13]
Idi 2006 adda nabirukan idi a tipping ti tulang bayat a nagkulukol iti lana idiay Baybay Amianan. Ti panangusig ket nangibaga a dayta ket Plateosaurus manipud idi 199 aginggana idi 216 a riwiriw a tawtawen iti napalabas. Daytoy idi ti kaunegan a posil ti dinausoro a nabirukan ken ti immuna para iti Norwega.[14]
Dagiti nagibasaran[urnosen | urnosen ti taudan]
- ^ a b c d L.M.A. (1985). "Europe". Iti University of Chicago. Encyclopædia Britannica Macropædia. 18 (Maiak-15 nga ed.). Estados Unidos: Encyclopadia Britannica Inc. pp. 832–835. ISBN 0-85229-423-9.
- ^ a b c d Ripley, George; Charles Anderson Dana (1883). The American Cyclopaedia: A Popular Dictionary of General Knowledge (Digitized 11 October 2007 by Google Books online). D. Appleton and company. p. 499. Naala idi 26 Disiembre 2008.
- ^ Helland-Hansen, Bjørn; Fridtjof Nansen (1909). "IV. The Basin of the Norwegian Sea.". Report on Norwegian Fishery and Marine-Investigations Vol. 11 No. 2. Geofysisk Institutt. Naala idi 9 Enero 2009.
- ^ "About the North Sea: Key facts". Safety at Sea project: Norwegian Coastal Administration. 2008. Naala idi 2 Nobiembre 2008.
- ^ Ray, Alan; G. Carleton; Jerry McCormick-Ray (2004). Coastal-marine Conservation: Science and Policy (Digitized by Google Books online) (ilustrado nga ed.). Blackwell Publishing. p. 262. ISBN 0-632-05537-5. Naala idi 21 Enero 2009.
- ^ "Chapter 5: North Sea" (PDF). Environmental Guidebook on the Enclosed Coastal Seas of the World. International Center for the Environmental Management of Enclosed Coastal Seas. 2003. Naala idi 24 Nobiembre 2008.
- ^ Ziegler, P. A. (1975). "Geologic Evolution of North Sea and Its Tectonic Framework". AAPG Bulletin. 59. doi:10.1306/83D91F2E-16C7-11D7-8645000102C1865D.
- ^ See Ziegler (1990) or Glennie (1998) for the development of the paleogeography around the North Sea area from the Jurassic onwards
- ^ Torsvik, Trond H.; Daniel Carlos; Jon L. Mosar; Robin M. Cocks; Tarjei N. Malme (Nobiembre 2004). "Global reconstructions and North Atlantic paleogeography 440 Ma to Recen" (PDF). Naala idi 19 Nobiembre 2008.
- ^ Smith, A. G. (2004). Atlas of Mesozoic and Cenozoic Coastlines (Digitized by Google Books online). Cambridge University Press. pp. 27–38. ISBN 0-521-60287-4. Naala idi 24 Nobiembre 2008.
- ^ Gibbard, P. (19 Hulio 2007). "Palaeogeography: Europe cut adrift". Nature. 448 (7151): 259–60. Bibcode:2007Natur.448..259G. PMID 17637645. doi:10.1038/448259a. (Nasken ti Agrehistro)
- ^ Gupta, Sanjeev; Collier, Jenny S.; Palmer-Felgate, Andy; Potter, Graeme (2007). "Catastrophic flooding origin of shelf valley systems in the English Channel". Nature. 448 (7151): 342–5. Bibcode:2007Natur.448..342G. PMID 17637667. doi:10.1038/nature06018.
- ^ Sola, M. A.; D. Worsley, Muʼassasah al-Waṭanīyah lil-Nafṭ (2000). Geological Exploration in Murzuq Basin (Digitized by Google Books online). A contribution to IUGS/IAGC Global Geochemical Baselines. Elsevier Science B.V. ISBN 9780080532462. Naala idi 19 Nobiembre 2008.
- ^ Lindsey, Kyle (25 Abril 2006). "Dinosaur of the Deep". Paleontology Blog. Naala idi 23 Hunio 2013.
- "Baybay Amianan". Dagiti Ababa a Pangusig ti Pagilian. Administrasion ti Pakaammo ti Enerhia(EIA). Enero 2007. Naala idi 2008-01-23.
- "NORTH SEA FACTS". Nailian nga Instituto ti Belhika dagiti Masna a Siensia. Panangimaton a Paset dagiti Matematiko a Modelo ti Baybay Amianan. Naala idi 2009-02-15.
Adu pay a mabasbasa[urnosen | urnosen ti taudan]
- Starkey, David J.; Morten Hahn-Pedersen (2005). Bridging troubled waters: Conflict and co-operation in the North Sea Region since 1550. Esbjerg [Denmark]: Fiskeri-og Søfartsmuseets. ISBN 87-90982-30-4.
- Ilyina, Tatjana P (2007). The fate of persistent organic pollutants in the North Sea multiple year model simulations of [gamma]-HCH, [alpha]-HCH and PCB 153Tatjana P Ilyina;. Berlin ; New York: Springer. ISBN 978-3-540-68163-2.
- Karlsdóttir, Hrefna M. (2005). Fishing on common grounds: the consequences of unregulated fisheries of North Sea Herring in the postwar period. Göteborg: Ekonomisk-Historiska Inst., Göteborg Univ. ISBN 91-85196-62-2.
- Tiedeke, Thorsten; Werner Weiler (2007). North Sea coast: landscape panoramas. Nelson: NZ Visitor; Lancaster: Gazelle Drake Academic. ISBN 978-1-877339-65-3.
- ed. by Erik Thoen (2007). Rural history in the North Sea area: a state of the art (Middle Ages – beginning 20th century). Turnhout: Brepols. ISBN 978-2-503-51005-7.
- Waddington, Clive; Kristian Pedersen (2007). Mesolithic studies in the North Sea Basin and beyond: proceedings of a conference held at Newcastle in 2003. Oxford: Oxbow Books. ISBN 1-84217-224-7.
- Zeelenberg, Sjoerd (2005). Offshore wind energy in the North Sea Region: the state of affairs of offshore wind energy projects, national policies and economic, environmental and technological conditions in Denmark, Germany, The Netherlands, Belgium and the United Kingdom. Groningen: University of Groningen. OCLC 71640714.
Dagiti silpo ti ruar[urnosen | urnosen ti taudan]
Midia a mainaig iti Baybay Amianan iti Wikimedia Commons


text:
Idi 2000, rinambakan ti Population Commission ken ti United Nations Population Fund ti World Population Day babaen ti temana a “Tignay Maikontra iti Kinapanglaw: Pabilgen, Salakniban, Adalen.”
Inreport met ti National Statitics Office a manipud 1995 agingga iti 2000, napardas ti panagpangato ti populasion ti Filipinas ta umabot iti 2.37%, nangatngato nga amang ngem ti dinakamat ti World Gazetter a pigura ken iti agdama a population growth a 1.54%.
Maikatlo a kangatuan ti kapardas ti panagadu ti populasion ti Filipinas kadagiti 20 a kaadduan iti agindeg a pagilian ket nangatngato laeng ti Pakistan ken Nigeria, nga agpada nga addaan iti 2.6% growth rate.
Gapu iti di malapdan a napardas a panagadu ti populasion ti Filipinas, addan ti pagilian iti maika-14 a puesto a kaadduan iti populasion ngem manamnama a ngumato iti maika-12 a puesto kadagiti 243 a pagilian iti nasapsapa ngem 2003.
Kas maibatay iti sensus nga inwayat ti gobierno ken nakumpleto idi Mayo 2000, umabuten iti 76.49 milion ti populasion ti Pilipinas, ket umad-adu ti populasion iti aganay a 1.7 milion iti tinawen.
Ti makaburibor-panunot: simmuyop met ti bilang dagiti marigrigat a Filipino iti dandani kagudua iti bilang ti populasion.
Iti sabali a pannao, umabot iti 32 milion dagiti Filipino a maibilang a napanglaw. Wenno kayatna a sawen uppat iti sangapulo a Filipino ti agbibiag iti nababbaba ngem P38 iti inaldaw, ti pingir ti kinapanglaw nga intuding ti gobierno.
Kuna ti Population Commission: “Iti panagadu dagiti maiyanak ken kabarbaro a pamilia, manayonan met dagiti kangrunaan a kasapulan dagiti tattao tapno agtultuloy ti naintaoan a panagbiag.”
Kuna met ti maysa nga opisial ti PopCom: “maysa a situasion ti kinapanglaw a manguksob iti dignidad dagiti tattao.”
“Saan laeng a maipapan iti matgedan ti kinapanglaw. Saan laeng a ti mabalin a mapagteng nga istatistika, ngem maysa a realidad nga agtunged iti nakas-ang a pagtungpalan,” kinunana.
Iti nalawlawag a pannarita, napardas unay ti yaadu ti populasion no maidilig iti panggedan, produksion ken uray iti teknolohia.
Iti yaadu unay ti populasion, umad-adu dagiti awan panggedan, bumasbassit ti taraon a pagbibingayan dagiti umili ken saan a makaanay ti serbisio ti salun-at, pabalay, edukasion ken dadduma pay a kasapulan dagiti tattao.
Idi 2000 a naireport daytoy a kasasaad ti pagilian mainaig iti problema ti populasion. Addatayon iti 2011. Adda kadin nagudilan ti pagilian mainaig iti pannakasolbar daytoy a problema?
Ngem iti agdama a panagtaray ti gobierno a politika dita, politika ditoy, maitungtungkua la ketdi daytoy a sosial a problema.
Kabayatanna, kayarigan daytoy ti dakkel a bomba daytoy a problema a bumtak bigat-kasangaldaw a mangiremrem iti pagilian iti gayunggayong ni kinapanglaw.#


text:
Ekolohia
Ti ekolohia (manipud ti Griego: oἶkoς, "balay"; -λoYίa, "panagadal iti"[A]) ket isu ti sientipiko a panagadal kadagiti panagkakabagian dagiti sibibiag nga organismo iti tunggal maysa kaniada ken dagiti bukodda nga abiotiko nga enbironmento. Dagiti topiko a kinaynaytan dagiti ekologo ket mairaman ti dibersidad, pannakaiwarwaras, kaadu (biomasa), bilang (populasion) dagiti organismo, ken ti pay pagbibinglayan a baetanda iti kaunegan ken dagiti ekosistema. Dagiti ekosistema ket buklen dagiti dinamiko a pannakitignay a paset a mairaman dagiti organismo, dagiti komunidad a pakabuklanda, ken dagiti saan nga agbibiag a komponente iti enbiromentoda.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig iti Ekolohia iti Wikimedia Commons


text:
Vigan CitY – Kinuna ti mayor ti siudad ti Makati nga agdepdepende ti gunglo dagiti boy scouts iti Department of Education para iti rehistrasion dagiti kameng isu a masapul nga agawis kadagiti agmiembro manipud kadagiti agduduma a gunglo.
“Agdepdependetayo ita iti DepEd para iti rehistrasion ti boy scouts isu a masapul nga agkutitayo tapno makaawistayo iti agmiembro manipud iti agduduma nga organisasion,” indagadag ni Mayor ti Makati City Jejomar Binay.
Timmabuno ni Binay, national president ti Boy Scouts of the Philippines, iti joint executive meeting ti national council ken ti Ilocos Sur Boy Scouts Council a naangay iti provincial capitol itay Mayo 29.
Kinuna ni Binay a mabalin nga usaren ti kabaruanan a teknolohia kas iti website wenno portal iti panagawis kadagiti mayat nga agmiembro iti BSP.
Kinunana nga agap-apela ti gunglo nga idadauluanna kadagiti agduduma nga organisasion tapno maikkanda iti gundaway a mangilawlawag iti programa ti scouting movement karaman ditan ti panagmiembro dagiti babbai iti BSP.
Impatalged met ni BSP Ilocos Sur Council Chairman Deogracias Victor “DV” Savellano a madadaan a makitinnulong iti aniaman nga addang ti BSP agsipud ta mamati a maysa a wagas ti scouting tapno maisuro dagiti napintas a kababalin kadagiti ubbing ken agtutubo .
Bayat ti miting, naiyawat iti BSP Ilocos Sur Council dagiti agduduma a pammadayawna, kas iti best in performance, most number of obtained Cavaliers ken 1st runner-up iti Cub Scout registration and recruitment iti Rehion I.
Iti agdama, agdagup iti 17,691 dagiti rehistrado nga scouts iti Ilocos Sur, ngimmato iti 8% no maidilig iti 16,467 a miembro idi 2006. Karaman ditoy ti 229 a Kid scouts; 8,692 a Cub scouts; 7,241 a Boy scouts; 1,477 a Senior scouts ken 212 a Rover scouts.
Target ita ti council a makaawis pay iti ad-adu a miembro tapno madanonda ti 25,000 a kameng iti sumaganad a tawen.#


text:
1973
Ti 1973 ket maysa a kadawyan a tawen a nangrugi iti aldaw ti Lunes iti kalendario a Gregoriano.
Paspasamak[urnosen | urnosen ti taudan]
Naipasngay[urnosen | urnosen ti taudan]
- Marso 17 – Caroline Corr, Irlandes a kumakanta
- Abril 14 – Adrien Brody, Amerikano nga aktor
Pimmusay[urnosen | urnosen ti taudan]
- Enero 22 – Lyndon B. Johnson, maika-36 a Presidente ti Estados Unidos (naipasngay 1908)
- Hulio 20 – Bruce Lee, Insik-Amerikano a martial artist ken aktor (naipasngay 1940)
- Septiembre 26 – Anna Magnani, Italiana nga aktres (naipasngay 1908)


text:
CANDON CITY – Inako dagitoy dua a lalaki a natiliw bayat ti panagsugalda a nakabasolda ket minulta ida ti korte kas dusada.
Naruk-atan da Ferreol Abaya y Orian, Jr., 27, awanan asawa, residente iti Barangay San Jose, ken Sonny Paligutan y Gacilus, 26, awanan asawa, residente iti Barangay Calongbuyan, kalpasan a nagmultada iti P400.00.
Nakasuan dagiti dua iti panaglabsing iti PD 1602 kalpasan a natiliwanda nga agbonbontayog (kara y krus) idi agarup 5:15 ti malem ti Pebrero 20 iti abay ti Banco de Oro a masarakan iti Abaya Street.
Kinumpiska dagiti polis ti pusta a 5 sag-P20.00; 2 a sag-P10.00; ken 8 a sag-P5.00 nga agdagup iti P160.00 ken dua a P.25 a naaramat a pinagbontayogda.#


text:
Ti Makaturog Makamukat
(Ti Di Magaw-at A Kalman Ni Mang Siyyong)
Binaddekan ni Manong, ti tugot a napintas
iti katawa dagiti immuna a nagraas
ngem labahas ti napidutna a nanglaslas
ti lubid ti nawarsian a singgalut ti arasaas.
Ket nabannog iti kutibeng dagiti sainnek
a puniebre dagiti di man la tinaliaw nga anek-ek;
nabriaten ti lulonanna iti palek
iti allitawtaw a panagtalek.
Danogdanogenna man angin nga awanan basol
iti ngaretnget ti gemgem a tiniktik-ol,
iti balangkantis a ladawan iti marmol
nga isem ti nakailaw-anan a sakmol.
Agsangsangit anghel a kasigodna iti upay
iti pannakapisang ti ladawan a nagpayapay,
iti garikgirk dagiti ubbing iti tawa a kulintipay
iti sab-ok iti daniw-ay-ay.
Nabannogen kadagiti pabuya
a diandianteng ken salsala a pagkatkatayanna
ket agsangsangit kararuana iti ulimek a kona
ta minisuotan ken dida tinaliaw diayana nga ima.
Nabannog iti awanan pinal a ngayemngem
iti buong ti ulo a di magalem;
ginaona ti burek a saang ti naalsem
ket nagpasag iti barukong a matemtem.
Wednesday, April 03, 2013
Ti Makaturog Makamukat


text:
SANTA, Ilocos Sur – Nangatngato ngem iti ruar ti paggatang ti Multi-line Food Processing Plant kadagiti baboy, segun iti maysa a superbisor ti National Tobacco Administration.
Kinuna ni Jose Taclas, area supervisor ti NTA, P87 kada kilo ti paggatang ti Multi-Line iti liveweight ti baboy idinto nga iti ruar, P85 kada kilo ti paggatang dagiti komersiante.
Aggatgatang ti Multi-Line iti baboy iti ruar gapu ta agkurang dagiti naiwaras a baboy a tinaraken dagiti mannalon a pagtaudan ti suplay ti planta.#


text:
CABUGAO, Ilocos Sur – Naipakni pay laeng ti deliberasion ti pannakaipangato ti singir ti danum ditoy kalpasan nga inannugot ti maysa nga opisial ti Cabugao Waters a nakiddit ti danum nga agturong kadagiti pagtaengan iti sumagmamano a barangay ditoy.
Daytoy ti nagbalin a desision ti konseho ditoy kalpasan a kinumpirmaran ni Engineer Nestor Somera ti Cabugao Waters nga adda panagkapsut ti danum a dumanon kadagiti kabalbalayan iti sumagmamano a barangay a pakairamanan ti poblasion ditoy.
Kiniddaw ketdi ni Somera a maipasdek ti maysa a water intake tapno adda tumulong iti pannakapaadda ti danum kadagiti gripo.
Sakbayna, nagreklamo dagiti agindeg iti sumagmamano a barangay a pakairamanan ti Barangay Cacadiran, Nagsingcaoan, Carusipan, Cuantacla gapu ta angin met ti ipugso ti gripoda a saan ketdi a danum ken dagiti barangay iti poblasion ditoy kas iti Barangay Baclig ken Rizal gapu ta nakiddit ti danum iti gripoda.
Nagbalin a nabara nga isyo ditoy ti gannuat a pannakaipangato ti singir ti danum iti baet ti alegasion a maipakat daytoy tapno adda pagbayad ti gobierno munisipal iti utangna iti maysa a bangko ken kaadu dagiti consumers a delingkuente nga agbayad iti makunsomoda a danum.
Adu a konsehal ti saan a pabor a maingato ti singir ti danum ket daytoy ti mapapati a nakaigapuan ti saanen a pannakaited ti benepisio dagiti opisial ditoy a grants and donations.
Nupay kasta, impila manen ni Konsehal Jessie Pat Serna ti gakat a mangingato iti singir ti danum idinto nga impettengna a saanen a kasapulan ti sabali pay a public hearing agsipud ta addan naisayangkat iti napalabas ket immanamong dagiti residente iti water rate increase.
Ngem kinuna ni Vice Mayor Rex Morales a natayen ti immuna a gakat ket kasapulan manen ti sabali a public hearing para iti gannuat a pannakaipangato ti singir ti danum agsipud ta saan a naibaga ti pudno a gagem ti water rate increase.
Kinuna pay ni Morales a dina pirmaan ti gakat no awan ti maisayangkat a public hearing.#


text:
Kolum ni Jobert M. Pacnis
(Maudi a paset)
No malagip, daytoy a kumpania ti barko ti akinkukua iti daydi MV Doña Paz a limned iti taaw idi dekada otsenta a nakaipatlian ti rinibu a biktima (daytoy ti kakaruan a trahedia iti taaw ti pagilian). Kasta met dagidi MV Marilyn, Pearl of the Orient ken Princess of the Stars.
Ngem di a dayta ti ur-urayen dagiti biktima. Ipamaysada ketdi koma ti mangtulong kadagitoy.
No apay ketdi ngamin a ditayo maleksionan kadagiti immun-unan a pagteng a kas met laeng itoy. Agbalin koma a naridam dagiti maseknan nga ahensia ti gobierno tapno saanen a mapalubosan pay dagiti adda kunkunaenna a kita ti transportasion. Masapul ti regular a pannakainspeksion dagitoy tapno masigurado ti karadkad dagiti pasahero.
Ngem adda met dayta sayangguseng a nupay paliadon ti lugan (van, bus, traysikel, eroplano, barko, kdpy), makalusot latta nga agbiahe gapu iti makunkuna a “lagay” iti Tagalog. No apay ketdi a di maikkat dayta a galad iti kinataotayo.
Kuarta, dayta manen ti masimpuonan a ramut daytoy a pagteng. Hmp, malagipko la ket ngarud nga uray iti ahensia a di koma masmastrek ti kunniber saanen a nakalisi.
Kitaem man dita ‘yanyo, kailian, no mapaspasamak ti “lagay” tapno makastrek laeng ni X wenno ni Y iti trabaho a di met kualipikado. Wenno inkarinan ti dua bulan a suelduennanto?
Siimem dayta superbisoryo, kailian. Sobra kadi iti panagkunam ti kinabaknangna? Ayna, baka maysa kadagiti adda siribenna? Kissayanna ket ngata iti 10 porsiento ti MOOE ti tunggal elementaria iti babaenna. No mano nga elementaria dayta ngay? Kuentaemon ti aw-awatenna malaksid iti binulan a sueldona.
Ti man met la nalablabidkon, kailian. Ngem kinapudno met ketdi dayta, a! Kuarta, kunam man.
Ala, subliantan dayta trahedia, kailian. Makapaliday unay a pagteng. Addada inosente nga ubbing a karaman kadagiti bangkay a naalada. Linemmes ti taaw ti masakbayanda a nagramut iti biddut ti adda iti likudan daytoy a pasamak.
Kaskasdi met a makapaluasit ti kinapudno nga addada ubbing a naispal itoy a pagteng. Tinulongan ti kasigudda nga anghel? Wenno talaga a dida pay rukod, kailian?
Agpapan kadagitoy, mangnamnama pay laeng dagiti rescuer, ken pamilia dagiti biktima, nga adda pay laeng survivor a makitada. Isu nga insayangkaten dagiti maseknan ti panagsapul kadagitoy kadagiti asideg nga isla a mabalin a nakaisadsadan dagiti dadduma.
Mangnamnamatayo a sapay la koma ta kasta.
Daytoy pay ti sabali a didigra nga imbunga ti nasao a trahedia. Nagwarasen ti oil spill ket apektadon dagiti mang-ngalap iti Talisay ken Cordova, Cebu. Addan dagiti matmatay nga ikan gapu itoy a panagwaras ti krudo. No di malapdan, maitulad dagitoy a disso iti napasamak itay nabiit iti Rosario, Cavite a no sadino ket naapektaran met laeng iti nag-leak nga oil iti baybayda. Naawanan iti panggedan dagiti mangngalap.
Kamaudiananna, agserbi latta koma daytoy a trahedia a pagsarmingan/pagadalan ti gobierno tapno ad-adda pay a mapaannayas ti panagbiahe iti sadino man a paset ti pagilian, kasta metten iti ballasiw-taaw. Agserbi met koma a sipupudno dagiti agtuturay ken maseknan iti panangipatungpalda kadagiti akemda.
Mamatiak la unay a biddut ti pammati dagiti nangipasdek iti Legalism— a ti tao kano, naipasngay a managimbubukod ken naulpit. Ngem mabalin nga agbalbaliw babaen met laeng iti kinaulpit a panangiturong kenkuana.
Patiek ketdi a tunggal maysa kadatayo, addaan iti siled ti kinaimbag iti kinataotayo. No masukisok daytoy a siled, agserbi nga imeng dagiti nabalitokan a kababalin a mangibunga iti narayray a masakbayan.
Disiplina, dayta leng ti kasapulantayo.#


text:
Maysa a multi-billion dollar industry ti turismo. Nasken ngarud nga umilgat, saan laeng koma a sangkailgat no di ket dakkel nga apag, ti Amianan ta di met agpaudi dagiti probinsiatayo kadagiti beauty spots nga araken dagiti turista. Nasken ti pannakaala iti dakkel nga apag manipud kadagitoy a turista para iti bukod a panagdur-as ti Amianan.
Ngem sakbay a makailgat iti dakkel, nasken ti pannakaited iti naan-anay a pokus no kasano a padur-asen ti turismo ti Amianan, no kasano a baw-ingen ti tengnged dagiti sumangpet a turista tapno umayda met ditoy Amianan a saan laeng nga idiay Abagatan a mapaliiw a kangrunaan a turongenda. Daytoy ti nakadakdakkel a ‘karit’ kadagiti tourism managers ken parliamentarian iti Amianan.
Nakapokus ti turismo iti Pinas iti agdama iti pannakaangay ti 6th UN International Tourism Forum for Parliamentarians and Local Authorities itay Oktubre 22-25 sadiay Cebu. Agdagup iti 157 a nasion ti nagatendar kadaytoy a forum nga inorganisa ti United Nations World Tourism Organization (UNWTO) a nakapokus kadagiti kangrunaan nga isyo iti turismo: climate change, peace building, sustainable development, poverty alleviation, role of women in tourism ken dadduma pay. Nainlubongan a forum daytoy a dinar-ayan dagiti agkakangato nga opisial ken eksperto iti turismo iti sangalubongan.
Dakkel la ketdi manen a grasia ti itdenna iti pagilian, kangrunaan iti Abagatan a nakaangayan ti forum.
Karbengan met ti Amianan ti agsagrap iti kapada a grasia a kas iti Abagatan. Ngem no saan nga agkuti, no matmaturog laeng iti pansitan, mangan no awan ti mabagina uray ittip iti kaldero.
Ngem kasano, ania ti aramiden ti Amianan tapno maalana met ti karbenganna nga apag? Dayta ti dakkel a karit.
Sakbay ti 2010, nakaprograman ti Japan ti 20 million nga outbound travelers. Agedad dagitoy a travelers iti 50-60 group ken maaw-awagan iti “the highest spenders.” Programa daytoy ti Japan a “Visit the World” campaign ken naipresentar iti Japan Association of Travel Agents (JATA) World Tourism Congress sadiay Tokyo idi Setiembre 18.
Saan laeng a dagiti nataengan no di pay ti grupo dagiti ubbing nga agedad iti 20-30 ti maaw-awis iti inda panagkallaysa iti ballasiw-taaw. Kangrunaan iti amin, ti Pinas ti kaay-ayo a turongen dagiti Hapon.
Itoy a kaso, nasken nga agriingen ti Amianan no nakaturog pay. Nasken nga agmurmurayen no agtutuglep. Nasken nga agtignay sakbay a bukodan ti Abagatan, partikular ti Cebu, Aklan, Palawan ken Bohol ti amin nga apag dagitoy nga outbound travelers.
Saan laeng a dagiti Hapon ti manamnama a sumangpet. Pinapigsa pay ti DOT ti kampaniana iti panagawis kadagiti dadduma pay a pagilian a kas iti Vietnam (study program), ti Russia ken dadduma pay a pagilian.
Ngem kasapulan ti Amianan ti panagtignay. Kasapulan a mapabileg dagiti amin a probinsia ti Amianan babaen ti panagkaykaysada a mangpadur-as iti turismo iti lugarda tapno makagerretda iti apagda kadagiti agsangpet a turista. Ania ti serbi dagiti nagkaadu a heritage sites, agkakapintas a playa, dagiti naisangsangayan a buya iti kapanagan ken kabambantayan a buyogan ti naidumduma a kultura ken ugali ni Ilokano no saan a maapresiar dagiti agsangpet a turista wenno maguyugoy a dumap-aw iti Amianan uray kagudua laeng ti bilang dagitoy a turista?#


text:
Pilar, Bohol
Ti Pilar ket maysa a maika-4 a klase nga ili iti probinsia ti Bohol iti Filipinas.
Dagiti baranggay[urnosen | urnosen ti taudan]
Ti Pilar ket nabingbingay a politikal kadagiti 21 a barbaranggay.[2]
- Aurora
- Bagacay
- Bagumbayan
- Bayong
- Buenasuerte
- Cagawasan
- Cansungay
- Catagda-an
- Del Pilar
- Estaca
- Ilaud
- Inaghuban
- La Suerte
- Lumbay
- Lundag
- Pamacsalan
- Poblacion
- Rizal
- San Carlos
- San Isidro
- San Vicente
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Bohol". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Bohol". Datos ti Populasion ti Ili. Dibision ti Panagsukisok ti LWUA. Naala idi 6 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
CANDON CITY – Posible a di napnek ti maysa a grupo dagiti revellers iti panangselebrarda iti isasangbay ti baro a tawen isu a nakursonadaanda a binato ti maysa a kotse iti national highway a sakup ti Barangay Tablac ditoy siudad.
Nagpulong ni Ludwig Adaza, Jr. y Bagsican, 31, baro, ken residente iti Kapitolyo, Pasig City iti polis ditoy siudad a nabato ti kotsena bayat ti panagdaliasat daytoy iti highway a sakup ti nadakamat a barangay idi agarup 3:55 ti agsapa ti Enero 1.
Segun ken ni Adaza, nabuong ti akinsango a sarming ti kotsena. Nupay kasta, awan ti nadunor kadagiti di nainaganan a kaduana iti lugan.
Sinawar dagiti polis dagiti di nabigbig a suspek ngem saanda a nasarakan dagitoy.#


text:
Sarita ni Jobert M. Pacnis
(Maikatlo a paset)
Sinakayanna ti agwalo ti tawenna a luganna a nangisit a Wave 100. Kasla kaano la daydi panangtintinnagna kadaytoy kabayatan ti kaaddana idi iti private school iti ilida. Kasla dina pay la patien a nabaelanna a tininnagan iti labes ti kinabassit-usit ti sueldona idi. Sa pay la maladaw ta agdepende met ti sueldoda iti ESC nga aw-awaten ti eskuelada. Naimbag ta nakastreken a regular iti public high school iti kabangibangda nga ili.
Awan a nadanonna ti partera iti balay daytoy. Napan kano nagreport iti health center iti kabangibangda a barangay. Naala ngamin iti health center kas katulongan dagiti midwife ken nurse a naka-assign ditoy.
Nagawid ni Maestro Teody iti balayda. Nadanonna ni baketna nga agruprupanget a nakasarapa iti tianna kabayatan ti panagpagnapagnana iti paraanganda.
“’Yanna ni Lilang Ibiang?” inamad a dagus daytoy idi maisardengna ti lugan.
Imbagana.
“Ket napanmo koma sinukonen, a!” kellaat nga immirugrog ni baketna. “Aniakan!”
“Umayka ngarud kitaen, ‘Mang, no agan-anokan…” kinunana.
“Imbagak la ngaruden nga inka sukonen!”
Kapilitan a sinakayan manen ni Maestro Teody ti naalsaannan a motorsiklona. Saanen nga agrason ta makaraman la ketdi iti sao no agkalintegan pay. Am-ammonan ni baketna. Iti onse tawenen nga agdendennada, adda kad’ pay dida ammo nga ugali ti tunggal maysa?
Nadanonna ni Baket Ibiang a makisarsarita kadagiti masikog a nadanonna iti health center. Bagbagaanna dagitoy iti rumbeng nga aramidenda, aglalo dagiti agdadamo, no ania dagiti taraon ken aramid a liklikanda.
Nakita ti baket. Inasitgan a dagus daytoy idi makitana. Ammona lattan ta kadagitoy naglabas a lawas, kanayonda nga ipaallin ti sikog ni baketna tapno agsimpa kano.
“Intay man bassit ‘diay balay, lilang,” kinunana.
Nagpakada ti baket kadagiti kakaduana.
Agbuybuya ni baketna a nadanonda.
“Addan rimmuar?” sinaludsod a dagus ni Baket Ibiang ken ni baketna. Napigsa pay laeng a partera idinto a walopulo ket maysanan.
“Awan met pay, lilang,” kinuna ni baketna. “Ngem agsakitsakit metten.”
“Inka man ngarud yidda ta kitaenta,” imbilin ni Baket Ibiang.
Nagturongda iti kuarto. “Adda gayam gloves-yo?” inamad ti baket.
“Ney, awan, lilang,” insungbatna.
“’Ka ngarud tumaray idiay ili. Medium laeng.”
Napakudkod iti ulona ni Maestro Teody. Nasurok a tallo kilometro ti kaadayo ti sentro ditoy barioda. Ngem ania ngarud, awan met ti mabaonna a sabali.
Naibayag bassit sakbay a nakasubli ta nangliklik iti dalan ta traffic iti asideg ti plasa. Adda ngamin nagbinnisong a dyip ken L300 van. Nagadu a miron. Segun iti nangngegna, nasugatan dagiti dua a drayber.
“Nagbayagkan, ‘ya!” impasabat a dagus kenkuana ni baketna idi makasangpet.
Imbagana ti makagapu. Ngem nakamisuot latta daytoy.
“Agan-annadka, barok,” kinuna ni Baket Ibiang ken ni Maestro Teody. “Kitaem ta panagmanmanehom.”
“Wen, lilang,” kinunana. Nagpakosina tapno agtempla iti kapena. Saanna a ruam ti uminum iti softdrink no panagmemerienda. No kuentaenna, makauppat wenno lima a baso iti kape iti maysa nga aldaw– no makariing, merienda iti alas nuebe media idiay eskuelada, kasta man met laengen iti alas tres a bakantena, no malpasda a mangrabii ken ‘ton agdungsa kabayatan ti panagpuyatna nga ag-lesson plan. Adu ti mangbalbalakad kenkuana nga ikabassitna ti kapienna ngem irasonna no kua a nalaing met nga uminom iti danum ken dagiti juices dagiti prutas.
“Komusta, lilang?” inamadna ken ni Baket Ibiang kalpasan a nakitana ti asawana.
“Mangkitakan iti luganyo,” kinuna ti partera. “Itulodnak biit ‘diay center ta urnosek pay dagiti napanawak. Sarunuenkayto lattan idiay RHU idiay ili.”
“RHU? Apay, ‘Mang, saan nga idiay district hospital?”
“Napipia idiay ta maasikasodak,” insungbat ni baketna. “Napintas kano idiayen kuna ni Myra.” Ti titser itan a batch-na a naganak idi kanikatlo a bulan ti kayatna a sawen. “Bantayandaka a nasayaat.”
“Wen, a, ngem puro midwife ken nurse ti adda sadiay? Naim-imbag idiay district hospital, a, ta adda doktor a mangkita kenka kas idi impasngaymo dagiti dua nga inauna.”
“Trained-da met idiay RHU. Sa maysa, diakon kayat a mapadasan ‘tay kasla mabaybay-an iti delivery room.”
Saannan nga impilit ti kayatna. Ta kasta ti agpayso a padasda idi yanak ni baketna ti maikadua nga ubingda. Di pay umammingaw ti naka-duty a doktor agingga a di mapanen a talaga. Dagiti lattan nurse ti umay sumiripsirip a mangkita kenkuana no mapanen. Baybay-andaka nga agpaspasikal.
Napan kinita ni Maestro Teody ni Manong Laur a kasinsinna a traysikel drayber. Aginnem a pulo a metro ti kaadayo iti dayaenda ti balay daytoy. Nasayaat ta apagisu a nangisangpet daytoy iti lutuen ni baketna a pangaldawda. Pumanaw koma manen tapno ituloyna ti agpasada.
Sakbay a nagpailida, imbilinna ken ni nanangna a kitaenda bassit dagiti ubbingda.
Iti isasangpetda iti RHU, inasikaso a dagus dagiti nadanonda a nurse ken midwife. Innalada a dagus dagiti vital signs ni baketna. Ken ti iggemda a rekord ni baketna manipud pay idi umuna a bulan ti sikogna. Pinaunegda a dagus iti agmaymaysa a kuarto a paggianan ti masikog. Aircon daytoy ken addaan iti dua a katre ken TV. Iti suli, adda ridaw dita a yan ti delivery room.
“Agpagnapagnaka pay laeng dita ruar, ading, tapno nalaklakaka aganak,” imbalakad ti midwife nga Ana ti naganna segun iti name tag-na. “Madamdama pay dayta.”
(Adda tuloyna)


text:
STA. CRUZ, Ilocos Sur – Boluntario a simmuko iti polis ti lalaki a sumangsango iti kaso iti maysa a korte sadiay Villasis, Pangasinan idi bigat ti Marso 31.
Simmuko iti police station ditoy ni Carlos Corpuz y Caguioa, 19, baro, residente iti Barangay Poblacion Norte, idi agarup 9:30 ti bigat ti nadakamat a petsa.
Adda standing warrant of arrest ni Corpuz nga inyisio ni Judge Teodorico Alfonso P. Bauzon ti Regional Trial Court Branch 50, Villasis, Pangsinan gapu iti kasona a reckless imprudence resulting in homicide and damage to property iti babaen ti CC No. V-1677.
Adda nairekomenda a P30,000.00 a piansa ni Corpuz para iti temporario a wayawayana.#


text:
STO. DOMINGO, Ilocos Sur – Maysa nga ama ti naipulong iti polis ditoy gapu iti mapapati a panangabusona a seksual iti anakna a balasitang.
Segun iti polis ditoy, nasukalan ti ama, 38, residente iti Naglaoaan ditoy nga ili bayat ti panangrames ti suspetsa iti anakna, 15, ket naipulong iti barangay captain ditoy.
Mapapati a saan laeng a namnaminsan a rinames ti di nainaganan nga ama ti anakna a balasitang ngem nagbuteng ti biktima nga agpulong ta pinangtaan ti amana.
Naipamediko legal ti balasitang para iti pannakaisagana ti darum maikontra iti nakapupoken a suspetsa.#


text:
VIGAN CITY – Kas insentibo tapno lalo pay nga igaedda ti agbasa, maikkan iti insentibo dagiti iskolar ti provincial government a makagun-od iti pammadayaw no agturposda.
Impakaammo ni Gov. Deogracias Victor Savellano bayat ti taripnong dagiti scholars iti probinsia a naangay iti provincial capitol idi Nobiembre 3 nga umawat ti estudiante nga agturpos a magna cum laude iti P30,000, P20,000 ti suma cum laude ken P10,000 ti cum laude.
Kinuna ti gobernador a maysa daytoy a wagas tapno mapagtalinaed ti nangato nga standard dagiti aganay 400 nga scholars a baybayabayen ti probinsia.
Aganay 400 nga estudiante ti benepisario iti scholarship program ti gobierno probinsial.
“Dagus a maited ti cash incentive apaman a maipakitada ti gradoda tapno agserbi daytoy a graduation gift kadakuada,” kinuna ni Savellano.
Innayon ti gobernador a sidadaan ti gobierno probinsial a mangipaay iti rekomendasion kadagiti mapadayawan nga scholars iti aniaman a serkanda a trabaho kalpasan ti panagturposda.
Kabayatanna, inwaragawag ni Savellano ti baro nga scholarship program ti probinsia para kadagiti mayat nga agadal iti aniaman a kurso iti forestry, agriculture ken fisheries.
Kinuna ti gobernador a maidiaya daytoy a programa gapu iti kapaliiwanna a manmanon dagiti ubbing a mayat nga agenrol kadagiti nadakamat a kurso idinto nga addaan ti probinsia iti nalawa a kataltalonan, kabambantayan ken kabaybayan nga ayan ti adu nga oportunidad ti trabaho.
Madadaan ti probinsia a mangtulong kadagitoy apaman nga agturposda no la ketdi ipakatda ti naadalda iti aniaman a negoso a serkenda, segun ken ni Savellano.#


text:
Papa Leon I
Ni Santo Papa Leon I, naamammuan pay a kas ni Leon ti Natan-ok (c. 391 or 400 – 10 Nobiembre 461) ket isu idi ti Obispo ti Roma manipud idi 29 Septiembre 440 aginggana idi pimmusay idi 10 Nobiembre 461.
Dagiti nagibasaran[urnosen | urnosen ti taudan]
- Louise Ropes Loomis, Ti Libro dagiti Papa (Liber Pontificalis). Merchantville, NJ: Evolution Publishing. ISBN 1-889758-86-8 (Naiprenta manen idi 1916 nga edision. Inggles a pannkaipatarus nga adda dagiti eskolar a pakaammo, ken panangiladawan).
- T. Jalland, Ti Biag ken Panpanawen ni Santo Papa Leon ti Natan-ok, (Londres, 1941).
- Herbermann, Charles, ed. (1913). "Pope St. Leo I (the Great". Ensiklopedia Katolika. New York: Robert Appleton Company.
- Ti Tome ni Papa Leon ccel.org
- Dagiti Nasapa a Testo ti Simbaan Ti Tome ni Leon iti Griego Latin nga adda dagiti Inggles a pannakaipatarus.
- Santo Papa Leon ti Natan-ok ti Papa ti Roma
- Opera Omnia babaen ti Migne Patrologia Latina nga adda dagiti analitiko a pagsurotan
Dagiti silpo ti ruar[urnosen | urnosen ti taudan]
Midia a mainaig kenni Papa Leon I iti Wikimedia Commons
- "Santo Papa Leon ti Natan-ok, Papa", Dagiti Biag ti Santo ni Butler
- Santo Leon ti Roma (18 Pebrero)
- Dagiti Nasapa nga Ama ti Simbaan: Leon ti Natan-ok


text:
Manipud idi, masansanen nga umaway ni Tata Esteban, ay, Steve gayam. Idi damo, dandanonenna ni tatang iti talon. Pambarna no kua nga umayna kitaen dagiti impatarakenna a dingnguen wenno umay umanges iti nasalibukag a pul-oy talon.
No umay ditoy balay, adda kuyogna nga arak ken pulotanda ken ni tatang. Adu dagiti matedda ngem ibatinan ditoy balay. Pangrabiimi metten.
“Makadlawak sa, lakay,” nakuna ni nanang iti naminsan sanak tinaliaw. “Panagkunak, adda panaggusto ni Mang Steve ken ni Marlyn.”
“Dimo malapdan diay tao no adda sumken a riknana dita balasangmo,” insungbat ni tatang. “Ti problema, amangan no paayen ta balasangmo ta adda metten kaayan-ayatna.”
“Awan met ti ibagbagana, tatang,” nakunak.
“No agarem kenka, awatem kadi ni Mang Steve?” pinerrengnak ni nanang.
“Diak ammo,” nakunak.
Ngem iti sumarsaruno nga isasarungkarna, saan laengen nga arak ti iggemna a sagut. Addan payen tsokolate wenno makmakan a para kaniak. Diak koma awaten ngem kinuna ni nanang nga awan ti dakesna ta diak met dinawdawat.
Maysa a bigat, immay manen ni Steve ditoy balay. Nairana nga awan da tatang ken ni nanang ta katibok ti panagtalon. Madama nga isagsaganak ti pangngaldawmi. Posi nga utong a nalaokan a tultulang ti baboy ti lutlutuek. Mapanko balonan ida iti kataltalonan.
“Duata a mapan mamalon kadakuada,” kinuna ni Steve.
“Ay, kababain met kadakayo…” nakunak.
“Nabayagen a diak nangaldaw iti kataltalonan,” kinunana. “Ita man laengen.”
Iti baet ti panagkitakitko, pinakuyognak ni Steve ken ni Mang Andoy, ti drayberna, a nagtiliw iti dua a manok. Ni payen Mang Andoy ti nagparti. Nagpasibbol iti bunga ti papaya a sagpaw. Nagpagatang iti sammigel iti tianggi.
Nasdaaw da tatang ken nanang ken sumagmamano nga agtaltalon idi mailasinda ti kaduak a mamalon. Nasiputak ti panagtitinnaliaw dagiti kaarrubami sada nagiinnisem.
Nakaragragsak da Steve bayat ti pannanganmi. Nagkammet a kas kadakami.
Mumalemen idi aggawid da Steve. Idi maammuanna nga agparaepkami manen iti sumuno a lawas, imbagana nga umayto manen. Imbilinna ken ni tatang a mangtiliw iti kalding tapno isu ti pagsasanguanmi kalpasan ti paraep.
“Taltalekmo pay, basang,” inkissiim ni Nana Tilde kaniak idi maisibet ni Steve. “Saanmon a palusposan ni Manong Teban. Sigurado a nanam-aykanto iti dennana.”
“Awan pay ti ibagbagana, Nana,” mababain nga insungbatko.
“Anian, basang, uray no awan pay ti indupdupagna, natibtibong pay ngem balikas dagiti tignayna,” kinuna met ni Nana Asiang.
Nagdinamag iti purokmi ti ikukuyog kaniak ni Steve a namalon kadagiti dadakkelko. Naammuan ni Marlon.
“Pudno ti damagko nga agar-arem kenka daydiay a laklakayan?” pinerrengnak.
“Awan ti ibagbagana. Ngem malapdak kadi no agarem kaniak?” nakunak.
“Apay a dimo pay la iprangka nga addan nobiom?” medio nagubsang nga imbalikasna. “Wenno kayatmo met ti agpaarem kenkuana?”
“Ne, saanta pay a nagkasar, pawilannakon a makipatang iti sabali a lalaki?” nasairak ket immingarak metten.
Iti dayta a malem, nadagsen ti paddak ni Marlon nga immulog iti balay.
(Adda tuloyna)


text:
Trangkaso
Ti trangkaso ket maysa a makaalis a sakit dagiti billit ken dagiti mamalia a patauden babaen dagiti RNA a birus iti pamilia ti Orthomyxoviridae, dagiti birus ti trangkaso. Dagiti kaaduan a sintoma ket dagiti lammin, gurigor, buteg, nasakit a karabukob, naut-ot a piskel, sakit ti ulo (kankanayon a nakaro), panag-uyek, kapsot/bannog ken ti saan a nasayaat a rikna.[1] Urayno daytoy ket kanknayon a maiyallilaw kadagiti sabali a kasla trangkaso a sakit, a naipangpangruna ti panateng, ti trangkaso ket nakarkaro a sakit a patauden babaen dagiti nadumaduma a kita ti birus.[2] Ti trangkaso ket mabalin a mangpataud ti alidukdok ken panagsarua, a nangnangruna iti ubbing,[1] ngem dagitoy a sintoma ket sapasap iti saan a mainaig a gastroenteritis, a sagpaminsan a san nga husto a nakunkuna a kas ti "trangkaso ti tian" wenno "24-nga oras a trangkaso".[3]
Dagiti nagibasaran[urnosen | urnosen ti taudan]
- ^ a b "Influenza: Viral Infections: Merck Manual Home Edition". Merck. Naala idi 15 Marso 2008.
- ^ Eccles, R (2005). "Pannaka-awat kadagiti sintoma ti panateng ken trangkaso". Lancet Infect Dis. 5 (11): 718–25. PMID 16253889. doi:10.1016/S1473-3099(05)70270-X.
- ^ Tiempo ti panawen a trangkaso a maigiddiat ti Trangkaso ti tian babaen ni Kristina Duda, R.N.; Naal idi Marso 12 2007 (Website: "About, Inc., Pset ti The New York Times Company")
Dagiti silpo ti ruar[urnosen | urnosen ti taudan]
Midia a mainaig iti Trangkaso iti Wikimedia Commons


text:
Sistema ti nainlangitan a nagsasabtan
Iti astronomia, ti sistema ti nainlangitan a nagsasabtan ket ti sistema para iti pananginagan kadagiti puesto dagiti nainlangitan a banag: satelite, planeta, bituen, ariwanas, aken dadduma pay. Dagiti sistema ti nagsasabtan ket mabalin a manginagan ti puesto iti 3 a dimensional nga espasio, wenno laeng ti direksion ti banag iti nainlangitan nga espero, no ti distansia ketdi ammo wenno saan nga importante.
Dagiti sistema ti nagsasabtan ket maisayangkat iti esperikal a nagsasabtan wenno rektanggular a nagsasabtan. Ti sistema ti esperikal a nagsasabtan, a naikabil iti nainlangitan nga espero, ket kapada ti sistema ti heograpikal a nagsasabtan a naus-usar iti rabaw ti Daga. Dagitoy ket aggiddiat kadagiti panagpilida iti kammasapulan a plano, a mangbingay ti nainlangitan nga espero kadagiti dua nga agpada a hemisperio iti igid ti nalatak a sirkulo. Ti rektanggular a nagsasabtan, kadagiti maitunos a yunit, ket ti kartesiano a kapada dagiti esperikal a nagsasabtan, nga adda met iti isu a kammasapulan a (x,y) plano ken kangrunaan a (x-aksis) direksion. Ti tunggal maysa a sistema ti nagsasabtan ket nainaganan para iti panagpilina iti kammasapulan a plano.
Dagiti silpo ti ruar[urnosen | urnosen ti taudan]
Midia a mainaig iti Sistema ti nainlangitan a nagsasabtan iti Wikimedia Commons


text:
Thursday, August 6, 2015
MALAGA CULTURE SKILLS TRAINING, NAGSANAY DAGITI 4 P’s TI BRGY. DARDARAT
Cabugao, Ilocos Sur – Naaramid ti Malaga Culture Skills Training para kadagiti 4 P’s Beneficiaries ti Brgy. Dardarat, Cabugao, Ilocos Sur nangrugi idi Agosto 4, 2015 iti Barangay Covered Court.
Nakikaysa ken nagsarita iti panagrugi ti panagsanay da MSWD Officer Mrs. Lydia S. Gazmen ken ni SBM Atty. Bryan Jett S. Pano, Committee Chairman on Social Services agraman dagiti naggapu iti OPAG-Ilocos Sur.
Iti Day 1, Agosto 4, 2015, naangay ti Hands-on wenno aktual a panagadal ti inaramid dagiti nagsanay babaen iti papanda a mismo iti nagamidanda kadagiti fish cages a pagpatan-ayanda ti Malaga Fingerlings a maited a pagpuonanda iti proyektoda.
Iti Day 2, Agosto 5, 2015, naruk-atan dagiti Feeds a maisangrat a para iti daytoy a proyekto ket inimatangan dagiti Opisiales ti Munisipio nga idauluan ni Mayor Edgardo “Ediboy” S. Cobangbang, Jr. iti pannakaiyallawat dagitoy a kasapulan dagiti maseknan a para iti proyekto.
Babaen iti pannakiuman ti Web In-Action ken ni Mr. Dennis Aguimbag, SLP/Project Development Officer III ti DSWD, kinunana a kangrunaan a panggep ti programa a tulongan dagiti 4 P’s a mangiyagpang iti kabaelanda iti kabisadoda a pagkakitaan. Mangnamnama ti Opisial ti DSWD a masustener dagitoy a proyekto a maited babaen iti napintas a panagtitinnulong dagiti Ahensia ken Opisina kadagiti maseknan itoy a proyekto.
Insupusop pay ni Mr. Aguimbag nga agtultuloy daytoy a programa ti DSWD ditoy nga ili ket manamnama nga agsaknap a mairaman pay iti ad-adu a barangay a lugar dagiti masanay iti kabaelanda. Sumarsaruno a maiyadal ket iti maipapan iti panagaramidan ti Rice Cracker; Meat Processing ken iti Cosmetology (Foot Spa). # (Web In-Action)
Posted by Bayan ng Cabugao, Ilocos Sur at 3:35 PM
Subscribe to: Post Comments (Atom)


text:
Makati
Ti Ciudad ti Makati ket maysa kadagiti kaimportantean a ciudad iti Filipinas iti pakaseknan a financia ken comercio. Masarakan iti daya ti Manila, ti Makati ket maysa kadagiti ciudad ken il-ili a mangbukel iti Nailian a Capitolio a Rehion wenno National Capital Region (NCR). Am-ammo ti Makati kas "Finansial a Capitolio ti Filipinas" maigapu iti kaadda iti ciudad dagiti ofisina ken kuartel ti adu a dadakkel a compania ken negosio iti pagilian. Iti met laeng Makati ti yan ti mabigbig a Makati Business Club ken ti Philippine Stock Exchange. Ti Ayala Avenue, a nanglasat iti katengngaan ti Central a Distrito ti Negosio iti Makati, ket maaw-awagan pay iti Wall Street ti Filipinas.
Naggapu ti "Makati" iti Tagalog a balikas a kati, a kayatna a sawen ket atab. Mainaig daytoy iti panagngato ken panagbaba ti atab iti Karayan Pasig iti umamianan a beddeng ti ciudad.
Adda ti Makati iti ikub ti quadrangle ti 12′011″ °north and 14′331″ °E iti mismo a tengnga ti Metro Manila. Kabeddengna iti amianan ti Karayan Pasig iti las-ud ket ti Ciudad ti Mandaluyong , iti amianan-a-daya ti Ciudad ti Pasig, iti abagatan-a-daya ti ili ti Pateros ken ti Ciudad ti Taguig, iti amianan-a-laud ti Ciudad ti Manila, ken iti abagatan-a-laud ti Ciudad ti Pasay.
Iti katengngaan ti ciudad ket ti Central a Distrito ti Negosio wenno Central Business District (CBD) a nakabangonan dagiti dadakkel ken natatayag a pasdek ti ofisina ken kuartel dagiti dadakkel a compania a nasional ken internasional.
Dua kadagiti kangrunaan a kalsada iti Metro Manila ti lumasat iti Makati: ti Epifanio De los Santos Avenue (EDSA) a lumabas iti abagatan-a-daya a paset ti makati ken mangisilpo iti ciudad kadagiti ciudad ti Mandaluyong ken Pasay; ken ti South Luzon Expressway (SLEX) a lumasat iti akin-laud a paset ti makati ken mangisilpo iti ciudad iti Manila iti amianan ken iti akin-abagatan a Metro Manila
Dadduma pay a kangrunaan a kalkalsada iti Makati ket ti Buendia Avenue a maaw-awagan pay iti Senador Gil Puyat Avenue, a mamagkamang iti EDSA ken SLEX iti amianan; ti Ayala Avenue a maysa nga importante a kalsada a lumasat iti Central Business District; ken ti Makati Avenue a mamagkamang iti Ayala Avenue ken Buendia Avenue.
Adu kadagiti kababaknangan a familia iti Filipinas ket agnanaed kadagiti exclusibo a naedan a lugar iti Makati kas iti Parke ti Forbes, Dasmariñas Village, Urdaneta Village, San Antonio Village, San Lorenzo Village, Bel-Air, ken Magallanes Village; ti dadduma ket agnanaed kadagiti condominium ken apartment iti Central Business District, iti Salcedo Village ken Legaspi Village.
Dagiti met kaaduanna a marigrigat a lumugar iti ciudad ket agnanaedda kadagiti ig-igid ti ciudad, nangruna kadagiti akindaya a paspaset ti ciudad kas iti Rizal, East kend West Rembo, Pembo, Comembo, Cembo, South Cembo, ken Pitogo.
Dagiti baranggay[urnosen | urnosen ti taudan]
Nagennegenned ti Ciudad ti Makati iti 33 a barbaranggay a nagrupo met iti dua a congresional a distrito (Umuna a Distrito ken Maika-2 a Distrito).


text:
(MAIKADUA A PASET)
Daytoy nga adalan, nagtaud iti adda ibagbagana iti ilimi. Maited amin a kayatna. Naisungsong iti maiparit nga agas gapu itoy. Ket dayta ti nangiduron kenkuana tapno maaramidna ti nakaam-ames a banag.
Idi mapagsaludsodan no apay a naaramidna ti kasdiay iti mismo a titserna, ken nagbalin nga adviser-na pay, kinunana a dina ammo ti inar-aramidna. Anian a nagbileg ti gita ti droga ta pukawenna amin a kinaimbag ti maysa a tao!
Dayta nga inaramidna ti nangted iti dakkel a riribuk iti biagna. Nauray ti umno nga edadna sa nabalud. Dakkel ti panagbabawina ngem naladawen ti amin. Kasta met dagiti nagannak kenkuana. No kano la koma ta dida binaybay-an bayat ti panagdakkelna… no dida kano la koma nagdepende iti kuarta a mait-itedda iti anakda. Ken adu pay a no la koma.
Dakkel met ti akem dagiti mannursuro iti pannakaragpat ti naan-anay nga urnos wenno kappia. Gapu ta isuda ti maikadua a nagannak dagiti ubbing, dakkel ngarud met nga akemda ti pannakamuli dagitoy. Saan a barengbareng. Rumbeng a maikkan iti pateg. Di nga agpatingga laeng ti mannursuro iti panangyallawat iti adal kadagiti leksion iti uneg ti pagadalan. Napangpangruna koma pay ti panangibisikna kadagiti nabalitokan nga adal a mangyasideg kadagiti ubbing iti narimat a masakbayanda. Kangrunaanna, ti panangilagana iti isip dagiti adalanna ti kinapateg ti kinapakumbaba, ayat, ken panangpakawan kadagiti nag-basol.
Panangpakawan. Forgiveness.
Wen, maysa met daytoy a rason iti kinaawan talna iti agdama. Ta pudno man met a narigat ti mamakawan! Nalaka kad’ lattan a lipaten dagiti babak nga inaramid ti padatayo a parsua? Nalaka kad’ lattan nga itanem ti panangilupitlupitda kadatayo? Nalaka kad’ lattan a baybay-an ti panangidadanesda kadatayo?
Gura la ketdi ti rumusing iti pusotayo no kasta nga adda dakes a naaramid kadatayo ti padatayo a tao. Daytoy a gura ti mangpagil-ayab iti rissik a manguram iti kinatao ti nagbasol kadatayo… kangrunaan la unay iti kinataotayo.
Apay ngamin ta nagrigat la ketdin ti mamakawan?
No marigatanka a mamakawan, adtoy dagiti sumagmamano nga aramiden/ammuen tapno mapukaw dayta gura iti barukongmo ket nalaklakanto laengen a mamakawan:
Umuna, adalam ti bagim iti kinapateg ti mamakawan. Awan ti perpekto a tao. Amintayo, managbasol. Maitutop ngarud a mamakawantayo tapno pakawanenda met dagiti nagbasolantayo. Kangrunaan la unay, tapno pakawanen ti Apo dagiti basoltayo ket maikaritayo a makipagnaed iti pagarianna.
Kitaentayo daytoy: Agiin-nanus ken agpipinna-kawankayo no adda pagkunaan ti maysa iti sabali. Masapul nga agpipinna-kawankayo a kas iti panangpakawan ti Apo kadakayo (Colosas 3:13).
Maikadua, mangilatangka iti uray sumagmamano a kanito iti inaldaw tapno dalusam ti panagpampanunotmo. Pukawem dagiti negatibo; suktam iti positibo. Dimo ipalubos a gura wenno pungtot ti agtaeng iti kinataom.
Maikatlo, sursuruem ti mangrugi a mamakawan kadagiti babassit a banag. Kas pangarigan, adda nakainnipit iti trapiko, bay-am koma lattan. Kasta met no adda nangsingit kenka iti pila. Dimo palugodan ti pungtot a mangarakup iti pakinakemmo. Mama-kawanka. No nagbalinen a paset iti biagmo ti mangpalabas kadagiti babassit a biddut, saan a dimonto maaramid ti mamakawan kadagiti dadakkel a banag a naaramidda kenka.
Maikapat, ti kinaawan ti pammakawan kadatayo, mangted laeng iti gundaway kadagiti sabali tapno rimbawandatayo. Gapu iti panangadipen kadatayo ti gura isu a ditay mamakawan, saantayo a makaaddang. Saantayo a mairusuat dagiti narimat a sirmata. Idagelnatayo ti gil-ayab iti barukongtayo.
Maikalima, itabonmo ti dakes a marikriknam iti padam a tao — iti literal a panangimutektek. Imbes nga agbuongtayo kadagiti alikamen iti balay wenno agbugkabugkawtayo wenno agsaosao (a mabalin a pagtaudan ti nakankana a situasion) kadagiti di malamlamut ti aso, napipia kano no isurattayo iti papel dagitoy a rikrinaentayo ket ikalitayo iti arubayan. Kasla ang-angaw ngem segun kadagiti eksperto, dakkel ti maitulong daytoy tapno lumag-an ti riknatayo ket ditayon makaaramid pay iti pagbabawyantayo iti udina.
Maikanem, rumbeng a maammuam ti dakkel a madi nga ibunga iti salun-at ti panangkepkep iti sakit ti nakem. Dadaelenna ti sibubukel nga emosion a mangisangbay iti sakit iti puso. Wen, sakit iti puso! Adda met dita ti depression. Ken sakit iti kudil segun kadagiti eksperto. Kayatmo ngarud ita a lak-amem dagitoy gapu laeng iti dimo panangpakawan kadagiti nagbasol kenka?
Maikapito, padasem ti mamakawan a dagus. Narigat iti damo. Ngem no masanaykan, mariknam a nalag-an ti panagbiagmo iti inaldaw. Awan ti pampanunotem a kabusormo, nga adda ti sakit ti nakemda kenka. Di kad’ nagsayaat ti tunggal aldaw a sagut ti Dios kadatayo no kastoy?
Maudi, ti kano panangpakawan ket dakkel a sagutmo iti bagim. Wen, met ngamin. Asino, aya, ti di mangayat iti natalinaay a panagbiag? Ti biag a natalna? Ti biag a nainkappiaan?
Laglagipentayo pay: Tumakderkayo nga agkararag, pakawanenyo ti siasino man a nakabasol kadakayo tapno pakawanento met ni Amayo sadi langit dagiti basbasolyo (Marcos 11 :25).


text:
Rudolf Christoph Eucken
Ni Rudolf Christoph Eucken (5 Enero 1846 – 15 Septiembre 1926) ket maysa idi nga Aleman a pilosopo, ken ti nagabak ti 1908 a Premio Nobel iti Literatura.
Nasapa a biag[urnosen | urnosen ti taudan]
Ni Eucken ket naipasngay idiay Aurich, Pagarian iti Hanover (tattan a Nababa a Saxony). Ni tatang na ket pimmusay idi ubing pay, ken ni nanang na ti nangayaywan kaniana. Isuna ket nagadal idiay Aurich, a maysa kadagiti agisursuro kaniana ket maysa a klasiko a pilosopo a ni Ludwig Wilhelm Maximilian Reuter (1803-1881).[1] Nagadal idiay Unibersidad ti Göttingen ken Unibersidad ti Berlin. Iti dayta a kinaudi a lugar, ni Friedrich Adolf Trendelenburg ket maysa idi a propesor a dagiti kapanunutan nga etniko ken ti kapanunutan na ti pakasaritaan iti pilosopia ket isu ti nakaguyuguy kaniana.
Dagiti nagibasaran[urnosen | urnosen ti taudan]
- ^ Chisholm, Hugh, ed. (1911). Encyclopedia Britannica (Maika-11 nga ed.). Cambridge University Press.


text:
INEC: KABINNULIG TAYO ITI PANAGRANG-AY
SINNO ti di maragsakan iti agtultuloy nga pannakapasilaw, panagraniag ti kabuklan nga komunidad? Sinno ti dina ipangas ti panagtaud dagiti nagdadakkel nga establisimiento? Sinno ti dina ipagpannakel ti panagrang-ay ti kabukbukodan na nga lugar?
Iti panagtulid ti panawen, kasla kapegges ti taray ti kuriente ti kinaalisto ti makitkita tay nga panagdur-as. Kaano lang idi kalman nga makaraman ka laeng ti kasla gangannaet nga makan no adda iparaman dagiti agsangpet nga aggapu iti kamanilaan? Kaano lang idi agginga ka lang iti telebision nga mangbuybuya kadagiti kayatmo nga alikamen ngem awan met tagilako idtoy ayanmo? Ngem itan, dimo masapul ti umadayon ta addan iti Ilocos dagiti agkakadakkel nga merkado wenno pasdek negosio. Ngem amin dagitoy, kayattay man wenno saan, ti panagwerret ti irarang-ay ket kabinnulig na ti kooperatibam. Ti INEC ket naikkan ken naaddaan iti dakkel nga akem iti daytoy nga panagdur-as.
Ti saludsod….. Kabaelan ngata ti INEC nga baklayen daytoy nga responsibilidad? Iti aspeto teknikal, kabaelan kadi ti INEC nga supusopan ti kadakkel a boltahe ti kuriente nga kasapulan dagitoy dadakkel a pasdek negosyo? Iti kabibiangan dagiti angimatmaton ti kooperatiba, ikarkarigatan ti panangadal kadagiti alternatibo nga wagas tapno agtultuloy a mapasayaat ti serbisio. Adu dagiti nailungalong nga proyekto babaen iti Capital Expeditures (CAPEX) Plan tapno mapasayaat ti serbisio ti kuriente nga naisumite iti Energy Regulatory Comission wenno ERC. Manamnama nga no kayattayo nga mapasayaat ti serbisio, adda kaibatogan na nga gastos a maipasa kadagiti konsumer. Gapu iti daytoy, ditay maikkat nga adda rumusing nga mangsuppiat iti nadakamat. Timpuar ti panagamiris no mano manen ti mainayon iti bayadan ti kuriente no umutang tayo gapu iti daytoy nga gandat. Namunganay ti reglamento ken pagannurotan seknan daytoy nga banag babaen iti Electric Power Industry Reform Act of 2001 wenno EPIRA Law. Napusgan ti ERC kas ahensia ti gobierno nga mangadal sakbay nga maaprobaran ti aniaman nga proyekto dagiti electric distribution utilities, pribado man wenno
kooperatiba. Ket tapno mangngeg ti timek ti amin nga sektor, maisayangkat ti “public hearing” nga isu met ti sursuroten ti bukod tayo nga kooperatiba….ti INEC.
Nagsayaat nga kitaen ti maysa nga komunidad nga agtultuloy ti panagasenso na. Kas manla ballaigi ti marikna ti tunggal maysa. Saan kadi nga nais-istilo no adda panagmaymaysa. Uray adda panagsisinnupangil ti kapanunotan no isu’t mangitunda ti husto nga solusion. Kas pudno nga kaipapanan ti nakaibilangam nga kooperatiba, maymaysa ti gandat na, saan la nga siak, isuna, wenno sika, ngem ketdi sangsangkamaysa tayo nga manggun-od ti tinupar tay nga sirmata.


text:
VIGAN CITY – Pannakapatalged ti nasamay ken nadaras a pannakaidanon ti impormasion manipud iti Office of the President ken dadduma pay nga ahensia ti National Government a dumanon kadagiti lokal a gobierno ken academia.
Dayta ti panggep ti pannakayusuat ti Ilocos Sur Provincial Communication Officers Network (PCO Net) sadiay Provincial Capitol, Vigan City idi Pebrero 2, 2018.
Indauluan ni Presidential Communication Operations Office Secretary Martin Andanar, dagiti undersecretaries ke director ti PCCO kabayatan ti launching ti PCO Net. Dinar-ayan met daytoy dagiti information officers dagiti nadumaduma nga ili, siudad ken ahensia ti nasional a gobierno iti Ilocos Sur. Dinar-ayan pay daytoy dagiti kameng ti local ken nasional media.
Iti press conference sakbay ti PCO Net, linawlawagan da Sec. Andanar, Undersecretary Lorraine Badoy ti isyu ti kontrobersial a fake news a pakainanaigan dagiti blogger nga opisial iti PCOO. Inlawlawag ni Andanar nga iti benneg dagiti lehitimo a media a rehistrado iti Security and Exchange Commission wenno Department of Trade and Industry, dagiti mairakurak a damag ket saan a maibilang a fake news ngem inaccurate news no adda dagiti biddut a paset ti damag.
Imbagasan met ni Badoy a ti fake news ket saan a factual wenno awan ti kinapudno a pagbatbatayanna. Inlawlawagna a namarisanen ti politika iti panangtimbang no ania ti pudno a damag wenno fake news ta agdepender dayta iti pakaibilangan ti mangam-amiris iti damag.
Nailawlawag pay iti presscon ti pakaseknan ti Charter Change, pannakabalbaliw ti sistema ti gobierno manipud Unitary System agingga iti Federal System. Nairakurak met a ti isyu ti saan a pannakatuloy ti eleksion no mapasamak ti Charter Change ket agdepender kadagiti kameng ti Kongreso – dagiti kongresista ken senador.
Nasaludsod no adda plano ti PCCO a mangbangon ti station ti Radio ng Pilipinas iti Ilocos Sur kas kadagiti kabangibang a probinsia, ken padur-asen ti operasion ti People’s Television (PTV Ilocos) tapno mapadur-as ti media network a mayataday iti panggep ti PCO Network.
Inrakurak ni Sec. Andanar a kayat ti PCOO a bangonan koma ti radio station dagiti amin nga 81 a probinsia iti Pilipinas ngem saanda a kabaelan gapu iti kurang a pondo. Impakaammona nga iti agdama ket awan pay ti panggepda a mangpabangon iti radio station iti Ilocos Sur, ngem iramandanto ti plano iti masakbayan.
Saanna met a naipalgak ti plano ti PCOO no padur-asenda ti operasion ti PTV Ilocos nga iti agdama ken manmaneharen ti Provincial Government.


text:
Plantilia:Ikono ti pagsasao
(iti {{ISO 639 a nagan {{{1}}}}})
Daytoy a plantilia ket inus-usar a mangipakita kadagiti agbasbasa a ti maysa nga akinruar a silpo ket adda iti ganganaet a pagsasao.
Daytoy ket kadawyan a maikabil kalpasan ti akin-ruar a silpo. Ti Ilokano ket isu ti kasisigud a pagsasao, ken saanen a nasken a mainota a ti panagusar ti daytoy a plantilia, malaksid no adda rason ti agbasbasa a mangipagarup a ti silpo ket ganganaet a pagsasao (a kas ti ganganaet a titulo).
Para kadagiti dakamat, ti parametro ti
language kadagiti nadumaduma a plantilia ti dakamat (
{{cite web}},
{{cite news}},
{{cite journal}}, kdpy) ket nasken nga isu dagita ti mausar.
Dagiti linaon
Panagusar
{{ikono ti pagsasao| }}
Kas pagarigan
{{ikono ti pagsasao|fr}} mangited ti: (iti Pranses)
Datos ti plantilia
TemplateData para iti Ikono ti pagsasao
Agiparang ti nagan ti pagsasao a naibatay iti kodigo ti ISO , a kankanayon a maus-usar kalpasan ti reperensia ti ganganaet a pagsasao.
Kitaen pay
- Dagiti baw-ing − no adda, dagiti sabali a nagan daytoy a plantilia a mabalin a mausar
- Dagiti ikono ti pagsasao iti porma iti
{{xx ikono}}, a naibatay iti daytoy, ket nailista idiay Kategoria:Dagiti plantilia ti ikono ti pagsasao.
- Listaan dagiti kodigo ti ISO 639.
- Plantilia:Ikono ti pagsasao/Paammo. Dagiti dokumentasion para kadagiti kodigo a nailista iti Kategoria:Dagiti plantilia ti ikono ti pagsasao, a nalaka a mapabaro.


text:
Bulan (panawen)
Ti bulan ket maysa a kita ti panagrukud iti panawen, us-usaran daytoy kadagiti kalendario nga immuna a naparnuay idiay Mesopotamia, nabingbingay ti tawen ti sangapulo ket dua a bulan.
Dagiti linaon
Dagiti kita ti bulan[urnosen | urnosen ti taudan]
Dagiti sumaganad ket kita ti bulan nga addaan laeng ti kangrunaanna iti astronomia.
Sidereal a bulan[urnosen | urnosen ti taudan]
Makunkuna daytoy a sidereal a bulan ngamin ta ti manu nga oras nga makapan nga agsubli ti Bulan (Ingles:Moon) iti naikkan a nagyanan dagita bituen (Latin:sidera): 27.321661 al-aldaw (27 aldaw 7 oras 43 minutos 11.5 segundo).
Tropikal a bulan[urnosen | urnosen ti taudan]
Daytoy ket basbassit met laeng a panagrukud ti bulan. Basbassit nga oras ti panagsubli ti Bulan kadagiti naikkan a nagyanan dagita bituen: 27.321582 al-aldaw (27 aldaw 7 oras 43 minutos 4.7 segundo).
Anomalistiko a bulan[urnosen | urnosen ti taudan]
Daytoy ket at-atiddog met a panagrukud ti bulan, ti kinaatiddogna ket: 27.554551 al-aldaw (27 aldaw 13 oras 18 minutos 33.2 segundo).
Drakoniko a bulan[urnosen | urnosen ti taudan]
Daytoy ket makunkuna pay a 'drakonitiko' a bulan,[1] ken makunkuna pay a nodikal a bulan. Addaan ti panagrukodna daytoy a: 27.212220 al-aldaw (27 aldaw 5 oras 5 minutos 35.8 segundo).
Sinodiko a bulan[urnosen | urnosen ti taudan]
Daytoy addaan ti panagrukod na a: 29.530589 al-aldaw (29 aldaw 12 oras 44 minutos 2.9 segundo).
Dagiti ka-atiddog ti bulan[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Linton, Christopher M. (2004). Manipud iti Eudoxus to Einstein: pakasaritaan iti matematikal nga astronomia. Nagipablaak: Pagmalditan ti Unibersidad ti Cambridge. p. 7.


text:
VIGAN CITY – Mangrugin ti kutikuti ti politika ditoy probinsia para iti eleksion inton Mayo 2013.
Ditoy Ilocos Sur, inangay da Gov. Luis “Chavit” Singson ken ni dati a Deputy Speaker Eric Singson ti maysa a closed-door meeting a tinabunuan amin dagiti mamayor iti umuna ken maikadua a distrito ti probinsia para iti pannakapatalged ti koalision ti partido ni Presidente Benigno Aquino III iti partido Bileg ni Gov. Luis “Chavit” Singson.
Iti pannakiuman ni Singson iti lokal a media, inwaragawagna a nabukelen ti koalision ti Liberal Party ken Bileg Party nga idauluanna ket nagsapata payen dagiti dadduma a mamayor ditoy probinsia a sumallukob iti partido ni Pres. Aquino.
“Dagiti mabati ket koalisionton ti Liberal Party,” impalgak ti gobernador.
Kinuna ni Singson nga awan ti problema no isu ti kandidato ti koalision para gobernador iti masungad nga eleksion agsipud ta idi nangrugi a politiko, Liberal Party ti orihinal a partidona.
“Idi damomi ti nagtaray, Liberal Party ti orihinal a partidomi,” kinuna ni Singson idinto nga innayonna nagkaduada idi ken daydi Sen. Benigno Aquino, Jr., kas oposision iti Amianan maikontra iti grupo daydi nag-Presidente Ferdinand Marcos, Jr. Fidel Ramos, ken Juan Ponce Enrile.
Idi masaludsod no ania ti reaksionna mainaig iti panagsapata a kameng ti Liberal Party ti grupo da dati a Bokal Efren Rafanan, Sr. ken ni Tagudin Mayor Roque “Jun” Verzosa, Jr., insungbat ti gobernador nga awan ti makitana a problema iti dayta.
Kinuna ni Singson a nasayaat met no agkandidatoda tapno adda kasangoda iti masungad a bakal ti politika idinto nga inyunay-unayna a malaksid ti maysa, kaduana aminen dagiti mamayor iti probinsia.
Maal-alimadmad ditoy probinsia ti panagkaduan da Rafanan ken Verzosa ken ti posible a panangsangoda ken ni Singson iti masungad nga eleksion.
Dati a nasinged a kadua ni Singson da Rafanan ken ni Verzosa ngem nagsisinada iti dalan gapu met laeng iti politika.
Simmina ni Rafanan ken ni Singson kalpasan a saan a pinatgan ti gobernador ti tarigagayna nga agkandidato para gobernador iti probinsia ket ni agdama a Bise Gobernador Deogracias Victor Savellano ti intandudona.
Ni Savellano ti nangabak iti dayta nga eleksion.
Simmina met ni Versoza ken ni Singson iti presidential election idi 2010 agsipud ta kas maysa a dadaulo ti Partido Liberal iti probinsia, ni Aquino ti sinuportaranna a kandidato idinto a ni Sen. Manuel Villar ti minanok ni Singson a nagkandidato para gobernador iti babaen ti Bileg Party.
Ad-adda a rimmaba ti langenlangen da Singson ken ni Verzosa, dati a trouble shooter ti gobernador kadagiti OFWs nga agkaproblema iti panagtrabahoda iti sabali a pagilian sakbay a nagmayor iti Tagudin, gapu iti isyo ti mapapati a panag-quarry iti nagbeddengan ti Tagudin, Ilocos Sur ken iti La Union.
Kinuna ni Singson nga iti panagpatangda ken ni DILG Secretary Jesse Robredo sakbay a natay gapu iti pannakaikras ti naglugananna nga eroplano, nadakamat ti sekretario nga imbilin ti Presidente ti panagaaregloda iti probinsia.
“Imbagak a suportaranmi ti ngato ngem mangipatakderkami iti bukodmi a kandidato iti baba,” kinuna ni Singson.
Kinuna pay ni Singson a saan nga agsapata dagiti mayor iti umuna a distrito a kameng ti Liberal Party agsipud ta mapukaw ti accreditation ti Bileg a kas political party, isu a tumipondanto laengen iti koalision.#


text:
Rumbeng la unay ti panangipaaytayo iti maitutop a panangilalala ken importansia ken ni Ina Daga a pagnanaedantayo, nangruna itoy nga aldaw, Earth Day. Maitutop ken rumbeng la unay daytoy a tignay ta iti panagukrad dagiti takiag dagiti nawada a muging, naibbatan, nabaybay-an wenno naidisso ti kinapateg ni Ina Daga.
Babaen daytoy nainlubongan a pagteng, imutektekan, sirmataen, ipaganetget ken iwaragawagtayo ti kinapateg ni Ina Daga. Ta asino pay koma ti mangipateg kenkuana no di datayo nga agnaed? No ditayo mangitaltalek, datayo met laeng ti agsagaba. Marabrabngis ni Ina Daga babaen ti kinalabes nga aramid a panagimbubukod; panangdadael ti nakaparsuaan, panagiwara kadagiti basura, pannakakalbo dagiti bantay ken kakaykaywan, pannakasabidong dagiti waterways, sobra a panagusar kadagiti agipugso iti carbon dioxide, ken dadduma pay a makailuod nga aramid.
Isu nga agkaykaysatayo a mangipaganetget iti isu amin nangruna kadagiti ubbing ken agtutubo nga ipategda daytoy pagnanaedantayo a lubong ket saantayo a baybay-an nga idalapupo ti nagamrud nga utek. Agtimektayo ken makibiang para itoy a panggep ken makipartisipartayo kadagiti addang a panangsaluad ken panangiyadal iti umno ken maitutop nga aramiden tapno masalakniban ni Mother Earth.
Tunggal maika-22 ti Abril a maselebraran ti Earth Day. Iti daytoy nga aldaw, maiwayat dagiti panagmula kadagiti kaykayo, panagdaldalus iti aglawlaw ken pannakaidalimanek dagiti basura, konserbasion ken panag-recyle kadagiti mabalin nga i-recycle, ken dadduma pay a wagas tapno maikkatan dagiti babantot ti nakaparsuaan.
Igunamgunammi ketdi a saan laeng koma a daytoy nga aldaw laeng ti panangipakat iti panangilala ken ni Ina a Daga. Masapul a saluadantayo iti amin nga aldaw. Saan a maisalakan ti Ina a Daga babaen laeng ti ningas kugon wenno papogi points no di ket naing-inget a pannakibakal kadagiti dakes nga aramid nga in-inut a mangidurduron iti Ina a Daga iti panungpalan.
No agtignay ti amin para iti sangsangkamaysa a pagimbagan ni Ina a Daga, agsubli met laeng dayta nga imbag kadatayo, ta agsiray nga awan duadua dagiti nasayaat nga aramid.
Saantayo ngarud nga itungtongkua pay ti panagtignaytayo. Addan dagiti pagilasinan iti agtultuloy a pannakairurumen ni Ina a Daga, kas iti kumarkaro a pudot, pumigpigsa a bagyo, layus, igaaw, nakaro a lamiis, ken dadduma pay a mangidateng iti didigra ken panagsagaba kadagiti tattao. No saantayo nga italtalek dagiti pagilasinan, maymaysa ti turongen dagitoy: panungpalan kadatayo nga abusado nga agnaed.#


text:
Dir Insan Memong,
Kumustakan? Ala, nabayag daydi naudin a panangpasiarko kenka dita opismo. Wen gayam, dispensarem laengen, insan, no diakon napidua ti bimmisita dita. Diak metten intuloy a pinalo-ap daydi aplikasionko nga agbalin koma a kasukat daydi nag-awol a dianitoryo.
Nagsuratak, insan, ta kayatko man nga ibinglay ti bassit a kapanunotak maipapan iti panangar-artiok, este panangmanehar, iti empleado tapno maaddaan itay makunkuna a “good atmosphere” iti uneg ti opisina. Kayatko a sawen, insan, daytay agtalinaed a nalukay ti aangsan ti tunggal tao iti maysa nga opisina.
Ayna, diak malapdan toy bagik nga agbilib iti estadom ita, insan. Agasem aya ket sika ti bosing iti opisinayo. No ania ti ibaonmo, madagdagus a matungpal. Masurot amin a kayatmo. No puraw, kunam, puraw lattan uray agdadata a nangisit. Uray la a kumkumiapot dagiti adda iti babaem no agtimekka aglalo no medio itremulom ta kasla naparpar a kawayan a bosesmo samo ipasaruno a bilin dayta tay naka- OB (official business) a hepeyo. Asino aya ti mangipagarup nga agkurkurno itan ti kaaduan iti daydi Memong a kullapit a kanayon a sinturonen ni uliteg Momoy? Ala ket, nagasatka, insan, ta mangop-opisinakan. Nagasatka, kunak, ta nagadu a Filipino ti awanan iti panggedan isu a kailalaam koma ta trabahom.
Ngem kasla man diak nakita iti opisinayo tay kunkunak a “good atmosphere” idi immayak. Iti daydi a bigat, no diak agriro ket alas otso kinse idi sumangpet tay kaopisinaam nga agnagan iti Ferry. Naladaw iti kinse minutos. Ala ket minaskarmo metten a lunlunes. Dimo pay inikkan iti gundawayna nga agpalawag. Basta inaritaktakmo iti sao iti sanguanak idinto a kasla kandelan a marunaw iti bain. Pinagsaom koma pay nga immuna tapno mangngegmo ti biangna. Sakbay a bumugkawka koma, insan, kitaem met a ta bagim. Koma no dika met maladaw a sumrek no dadduma. Sika pay a mismo ti nangipangas kaniak idi magmagnata nga agturong iti opisinayo a no kasdiay nga adda sangailim, paikur-itmo lattan ta naganmo iti nalaing nga agtulad iti pirma a kaduayo.
Iti daydi pay nga aldaw, dakayo ti nangidaulo iti flag raising ceremony. Ekspektarek a makipasetka koma met uray diay la “Panunumpa ng Katapatan sa Watawat ng Pilipinas” ti imbasam. Ala wen, sika ti daulo, Memong insan. Ngem saan kadi a sika koma met ti rumbeng a mangidaulo kadagiti taom iti aniaman a banag?
Maysa pay a naobserbarko a biddut ti panangiturongmo ti panangibaonmo kadagiti fieldmen nga adda iti babaem nga awan ti iyawatmo a pagplete ken pagmeriendada. Ipareinbersdanto, kunam? Mabalin met a ngem kasanon no nairana nga awananda ngay? Dika unay agkuestion no medio dakkel ti nausarda iti ruar aglalo no adayo ti nangibaonam. Wen, rumbeng laeng a kitaem amangan no agabusodan, ngem ketdi, saan koma a tay neto ti umuna a saludsodem no kasdiay a sumangpetda. Abusta, nabannogda la ngaruden a nainitan ken uray la agling-et pati sellangdan, ganansia pay laeng ti saludsodem. Damagem ketdi koma no dida met la a nabisinan wenno dida met la nakasalaw iti desgrasia. Ipakitam koma met nga iyalikakam ida.
(Adda tuloyna)


text:
Union List of Artist Names
Ti Union List of Artist Names (ULAN) wenno iti Ilokano Listaan ti Kappon dagiti Nagan ti Artista ket maysa a online a batayan ti datos nga agus-usar ti natengngel a bokabulario nga agdama nga aglaon kadagiti agarup a 293,000 a nagngan ken dadduma pay a pakaammo a maipanggep kadagiti artista. Dagiti nagan iti ULAN ket mabalin a mairaman dagiti naited a nagan, dagiti seudonimo, dagiti panagdumadumaan iti pannakailetra, dagiti nagan kadagiti sabsabali a pagsasao, ken dagiti nagnagan a nagbalbaliwen gapau ti napalbas a panawen (a kas dagiti pannakiasawa a nagan). Kadagitoy a a nagan, ti maysa ket naitalgedan a kas ti kinaykayat a nagan.
Urayno daytoy ket naiparang a kas maysa alistaan, ti ULAN ket naestruktura a kas maysa a tesauro, a maiyalagad kadagiti pagalagadan ti ISO ken NISO para kadagiti panagaramid ti tesauro; daytoy ket aglaon kadagiti panagsisinnaruno, kapadpada, len pakanaigan a pannakaikabagian.
Ti pakatengngaan ti isip iti tunggal maysa a rehistro ti ULAN ket ti maysa nga artista. Iti agdama adda dagiti agarup a 120,000 artista iti ULAN. Iti datos a batayan, ti tunggal maysa a rehistro ti artista (nakunkuna pay a suheto iti daytoy a manual) ket nailasin babaen ti maysa a naisangayan a numeriko nga ID. Ti naisilpo kadagiti tungngal maysa a rehistro ti artista ket dagiti nagan, dagiti maikabagian nga artista, dagiti taudan para iti datos, ken dagiti nota. Ti temporal a panagsakup ti gay-at ti ULAN ket manipud ti Kinaugma aginggan iti agdama keb panagsakup iti sangalubongan.
Ti ULAN ket mangiraman kadagiti maitutop a nagan ken dagiti mainaig a pakaammo a maipanggep kadagiti artista. Dagiti artista ket mabalin a dagiti agmaymaysa a tao (tattao) wenno grupo dagiti tao a nagtitinnulong a nagob-obra (korporatibo a bagbagi). Dagiti artista iti ULAN ket sapasap a mangirepresenta kadagiti nagpartuat a nairaman iti pannakakonsepto wenno panagpataud kadagiti makitkita nga arte ken arkitektura. Adda met dagiti agpabpabuya nga artista a nairaman (ngem kadawyan a saan a dagiti aktor, dagiti agsalsala, wenno dadduma pay nga agpabpabuya nga artista). Dagiti repositorio ken dagiti nagparparawad ket nairamanda pay. [1]


text:
Wednesday, September 27, 2017
ADMINISTRATIVE AIDE, NAIKKAN DAGITI PAGESKUELAAN TI ILI A CABUGAO
Cabugao, Ilocos Sur – Madama ita iti panagserbisio dagiti nayempleo nga Administrative Aide kadagiti pageskuelaan ti ili a Cabugao. Dua ti naidestino iti pageskuelaan ti Cabugao South Central School, Brgy. Bonifacio, Cabugao, Ilocos Sur ken kasta metten iti Cabugao North Central School, Brgy. Rizal, Cabugao, Iloos Sur.
Segun ken ni Mrs. Estrellita M. Siruno, Principal II ti CSCS, dagiti nadakamat nga Administrative Aide ket nayempleoda kadagiti pageskuelaan babaen iti panangtarawidwid ti LGU-Cabugao, Ilocos Sur. # (Web In-Action)
Segun ken ni Mrs. Estrellita M. Siruno, Principal II ti CSCS, dagiti nadakamat nga Administrative Aide ket nayempleoda kadagiti pageskuelaan babaen iti panangtarawidwid ti LGU-Cabugao, Ilocos Sur. # (Web In-Action)
Posted by Bayan ng Cabugao, Ilocos Sur at 8:32 AM
Subscribe to: Post Comments (Atom)


text:
VIGAN CITY – Kinuna ti mayor ditoy nga adda psychological impact iti pamilia dagiti overseas workers iti pannakaiyadayoda kadakuada ket kasapulan nga adda suporta ken kagrupoda ditoy a kabinnuligda iti livelihood ken legal assistance.
Kanaig daytoy, impakaammo ni Mayor Eva Marie S. Medina a nabuangayen dagiti chapter ti Overseas Workers Family Circle tunggal barangay ditoy siudad idinto nga imbatadna a “nagdakkelan (daytoy) a gunglo ken nagpintas” para kadagiti agsublin nga OFW ken dagiti saandan a kayat ti agsubli pay iti ganggannaet a pagilian ket “agtitinnulongda iti nadumaduma a problema dagiti OFW” iti livelihood ken legal nga assistance.
“Ti importante unay, adda support group(mo),” kinuna ni Medina idinto nga inyunay-unayna a “narigat ti maisina iti pamiliana, narigat ti maiyadayo… dimo ammon ti maar-aramid kadakuada…” (ket) “adda psychological impactna” kadakuada.
“Narigat ti pamilia nga agsina… saan a rumbeng a ti pamilia agsisina ngem gapu iti rigat ti panagbiagda, agbirokda iti pagsapulanda (iti ballasiw-taaw) tapno maitedda ti pagkasapulan ti pamiliada,” kinuna pay ti mayora bayat ti interbio kenkuana ni Peter Rebunal a naipatangatang iti programa ni Jun Ramos a Commando Brigada iti DWRS.
Kinuna ni Medina nga iti parte dagiti nabatbati a pamilia dagiti OFWs, uray paw-it a paw-it dagitoy, no saanda met nga ammo nga ibaut ti kuartada, isu nga “importante nga adda gunglo a kastoy tapno adda maiwayattayo a trainings para dagiti pamilia dagiti overseas workers “tapno saan a masayang ti trabahoda.”
Kinuna ti mayora nga “eventually, ti kayattayo, no mapadakkelda (met) ti negosioda, agsubli (met laeng) dagiti ipatpategda tapno agtitiponda met laeng.”
Kinuna ni Medina a “saan a normal a situasion a ti pamilia, agsisinada” idinto nga innayonna nga ultimate goal a kayatna a magun-od ti bumasbassit a bilang dagiti mapan mangged iti ballasiw-taaw ken ad-adu a bilang nga agtalinaed ditoy tapno makapagnegosioda laengen.
Kinuna ni Medina nga impakaammona kadagiti kameng ti gunglo a malaksid iti livelihood program ti city government para kadakuada, adda pay mabuangay nga skills training institute “a maysa pay a sanggirtayo tapno maikkan iti adal ti pamilia dagiti overseas workers” ken kasta met dagiti returning overseas workers “tapno maikkanda iti bileg a makapagnegosio iti kabukbukodanda.”
Kinuna pay ni Medina a no dakkel ti gunglo, napigpigsa ti bosesda a mangirupir iti kalinteganda.
Innayonna nga inruanganna ti posibilidad a mabalin a tulongan ti gobierno ti siudad ti gunglo no adda parikutda mainaig iti legal a banag.#


text:
Komentario ni Melvin Bandonil
Addan iti likudan ti nabengbeng a rehas ti New Bilibid Prison ni Gen. Carlos Garcia. Maysa a pammaneknek nga aggargaraw ken kumugkugtar pay laeng ti linteg. Saan a masaksakit wenno iti nadagdagsen a panirigan, saan a dagiti laeng babassit nga ikan ti kabaelanna a kemmegen, kas iti napalabas a nagbalin laeng a pabuya de sarsuela dagiti naidatagan iti asunto a kalpasan nga impaag ti apuy, in-inut a napukaw ti asuk.
Ngem naikarsel ti heneral kalpasan iti nasalimuot a diskusion ti nagduduma a nakaidarumanna. Saan a ti kaso a plunder ti nakaibaludanna no di ket panaglabsing iti Articles of War 96 – conduct unbecoming an officer and a gentleman, ken Articles of War 97 – conduct prejudicial to good order and military discipline, gapu iti dina panangideklara ti pudno a sanikuana (assets) ken saanna a panangilanad a maysa a green-card holder wenno permanent-resident status iti USA.
Kalpasan ti lima a tawen pannakadengngeg ti kasona, ikaronan iti dua a tawen ti nagbasolanna.
Ngem mamatikami unay nga adda la ketdi dadakkel nga ikan iti likudan ti saan pay laeng a nakedngan a kasona a plunder. A dagiti kasona a panaglabsing iti articles of war ket sabali pay a kita ti panangilinged iti kinapudno wenno panangabbong-panangkalub iti agal-alingasaw nga angot ti basura a mismisuotan ti gimong.
Praktis kadi ken karaman a disiplina iti AFP ti makunkuna a ‘what you see, what you hear, leave it here?’ Awan ti nakita, awan ti nangngeg. Ta kalpasan a simrek iti inaladan, innannugot metten ti amin a daytoy ti linabag ti panagbiag. Praktis ken disiplina a nangrugi idi pay la angged (time immemorial).
Kadagiti saan a nakaibtur, ti pananggibus iti bukodda a biag ti napanunotda a sanggiran; ngem saanda ketdi nga inrakurak ti kinapudno. Rasonda ti propesion a sinapataanda ken tapno saan nga isuda ti pagtaudan ti pannakarebba ti pundasion. Kinammetda daytoy a sanggiran a kas urbon a sakripisio tapno saan a marpuog ti sistema ti organisasion a nadanonanda.
Daytoy a praktis ken disiplina ket narikut ken nasalimuot unay a duparen ta iti panangkalkal ti kinapudno, adu dagiti matakuatan nga alintatao ti kinapudno; matakuatan dagiti sumagmamano pay a nagaramat pay iti kabal a pinangabbongda iti kinaasinoda, dagiti dadakkel nga ikan a makitkita a taudan ti panagkalasawan ti gimong.
No ikumpara ti sistema ditoy pagiliantayo iti sistema dagiti pagilian nga addaan iti napudno a panagserbi iti pagilianda ken mangsaluad kadagiti umilida, adayo a lugar ti ayantayo ta adda nga agrekrekurida iti saan a maitutop a dana. Daytoy a praktis ket namunganay iti saan a kinapudno a panagserbi, a nangrugi pay laeng idi un-unana.
Nagbalinen a kultura idi agangay – nagbaliktad ti amin, ta kabayatan a ti kannawan nga ima pappapintasenna ti imahe ti rupa iti espeho, nalimed met ti tignay ti kannigid a mangpabungkong ti bulsa. No ania daydiay rumbeng nga itakder ket saan nga isu ti masurot.
Ngem saan a lagidawen a mammaminsan ti nariingan a sistema ta addan dayta a naibudi iti lasag ti puli – gapu iti nagduduma a bunga ti nagpasaran iti napalabas, nangruna la unay ti nagduduma a kolonisasion. Ti nagpasaran ket naigameren iti kinaasino ket limmansad iti laslasag.
Pagarigan laengen, nangrugitayo iti makuna nga agwaywayas a gobierno ngem iti panaglabas ti panawen, naduktalan ti amin a pannakailako ti pagilian para iti bukod a pagimbagan. Ket maipalnaaw asinoman a tubeng iti gawat. Ammo ti kaadduan a makaammo iti pakasaritaan wenno history daytoy. Ti history ket ibagana ti amin.
Saan nga agbiddut, saan nga agkusit ti kinapudno.
Ket agingga nga awan ti tumakder a nabileg a mangbinor iti killo wenno iti naikari a panagbalbaliw, a kas iti panagbalbaliw ti pagilian ti Singapore ken dadduma pay a nasion, agtultuloy latta ti daan a praktis ken sistema a nariingan.
Ing-ingpenmi a maaringan ken karaman koma ti pagilian iti panagbalbaliw a kas iti panagbalbaliw dagiti nasion iti Middle East. Iti likudan ti rehas, maaninag dagiti anniniwan ti panagbalbaliw, ngem saan pay laeng a masirayan ti agtangkayag nga init, ta liningdan dagiti adu a nangisit nga anniniwan.
Urayentayo no asino ti tumakder iti sanguanan – no adda pay ken saan pay a dimmanon iti gimong ti panagngangabit.
Di pay makakikit wenno tipping laeng iti dakdakkel a kinapudno ti kaso ni Gen. Garcia a nasken koma a marippuog tapno maragpat ti kalkalikaguman a naan-anay a panagbalbaliw.#


text:
CAOAYAN, Ilocos Sur – Dika iggaman ta barut ti elektrisidad no nabasa amangan no adda kulislisna ket makorienteka.
Naliwayan daytoy ni Angelito Tenorio y Querubin, 53, naasawaan, ken residente iti Barangay Don Lorenzo Querubin, ditoy nga ili a puon ti nakatayanna idi bigat ti Nobiembre 2.
Segun iti report manipud iti polis ditoy, nagdalus ti biktima iti balayda ken tinarimaanna ti extension wire ngem imbaga ti asawana a ni Dolores nga ipaknina ti barut ta nabbasa iti tudo.
Madamdama, nakangeg ni Dolores iti ikkis manipud iti anakna a babai ket idi rimmuar iti balayda, nakitana ti asawana a naidalutaytay iti daga a nakaiggem iti barut.
Intarayda ti biktima iti Gabriela Silang General Hospital ngem indeklara ti doktor a nangtaming kenkuana a natayen.#


text:
Al-Ghazali
Ni Abū Ḥāmed Muḥammad ibn Muḥammad al-Ghazālī (1058–1111); (Arabiko:ابو حامد محمد ابن محمد الغزالی), naamammoan a kas ni Al-Ghazali wenno Algazel iti Lumaud a mediebal a lubong, ket maysa idi a Persiano[5] Muslim teologo, hurista, pilosopo, ken mistiko.
Ni Ghazali ket sagpaminsan a tinawtawagan babaen dagiti historiador a kas ti agmaymaysa a kaimpluensiaan a Muslim kalpasan ti Islamiko a propeta a ni Mahoma.[6] Dagiti dadduma pay ket nagdakat ti tignayna manipud iti siensia aginggana ti pammati a kas kammasapulan ti Islamiko a sientipiko a panagrang-ay.[7] Malaksid kadagiti obrana a nagballigi a nangbaliw ti dalan ti Islamiko a pilosopia—ti nasap nga Islamiko a Neoplatonismo ket naiparang-ay kadagiti batayan ti Helenestiko a pilosopia, kas pagarigan, ket naballigi unay idi a sinuppiat babaen ni Ghazali a daytoy ket saannen a nakaungar—isu ket nangiyeg pay ti ortodokso nga Islam iti panawenna a naiyasideg ti Supismo.[6] Dagiti ortodokso a teologo ket napanda pay laeng ti bukodda a dalan, ken dagiti pay mistiko, ngem dagitoy dua ket nagparang-ayda ti nakem a nagsinnaranay a panagdayaw a nangsigurado nga awan ti adu a panagipabasol a maaramid babaen ti maysa para kadagiti panagsanay ti sabsabali.[6]
Ni Ghazali ket naikkan idi ti naisangsangayan a titulo iti Hujjat al-Islam, a ti kaibuksilanna ket 'Ti Paneknek ti Islam', ti maysa a titulo a a saan a naitited ti sinoma nga eskolar wenno personalidad iti Islamiko a pakasaritaan, nga adu pay a mangipakpakita ti kasasaadna iti kaunegan ti relihion.[8] Iti pay maiptinayon, isu ket naamammuan pay dagiti dadduma a kas, "literal a ti tao a nangisalakan ti Islam."[9]
Dagiti linaon
Biag[urnosen | urnosen ti taudan]
Ti tradisional a petsa ti pannakaipasngay ni al-Ghazari, a kas inted babaen ni Ibn al-Jawzi, ket idi 450 AH (Marso 1058–Pebrero 1059 CE), ngem dagiti moderno nga eskolar ket nagduduada ti kinpudno ti pakaammo ni Ibn al-Jawzi, ken nagikabilda ti petsa iti 448 AH (1056–1057 CE), a naibatay kadagiti insasao kadagiti sinursurat ken autobiograpia ni al-Ghazari.[10]:23–25 Isu ket naipasngay idiay Tabaran, ti maysa nga ili idiay distrito ti Tus, a naisanglad idiay kaunegan ti Probinsia ti Khorasan iti Persia (Iran).[10]:25
Ti kalpasan ti ipupusay a tradision, ta ti kinapudno daytoy ket sinalsaludsod kadagit agdama a kina-eskolar, ket rimsua iti ipupusay ti ama ni al-Ghazali iti kinpanglaw ken nangibati ti ubing a ni al-Ghazari ken ti kabsatna a lalaki a ni Ahmad nga inayaywana ti maysa a Sufi. Ti kontemporario ken ti immuna a biograpo ni Al-Ghazali, a ni 'Abd al-Ghafir al-Farisi, ket nangisursurat a ni al-Ghazali ket nangrugrugi a nakaal ti panagadadal iti fiqh (Islamiko a hurisprudensia) manipud kenni Ahmad al-Radhakani, ti maysa a lokal a manursuro.[10]:26–27
Isu ket nagbasa pay babaen kenni al-Juwayni, ti naisangsangayan a hurista ken teologo ken "ti kalaingan a Muslim nga eskolar iti panawenna",[10]:29idiay Nishapur, mabalin a kalpasan timaysa apaset ti panawen a panagadadal idiay Gurgan. Kalpasan ti ipupusay ni al-Juwayni idi 1085, ni al-Ghazali ket pinanawanna ti Nishapur ken timmipon ti korte iti Nizam al-Mulk, ti nabileg a bisir a sultan iti Seljuq, a mabalin a naisentro idiay Isfahan. Kalpasan a naited kaniana ti titulo a "Kasilengan iti Relihion" ken "Kalatakan kadagiti Relihioso a Daulo", ni Nizam al-Mulk ket inpangatona ni al-Ghazali idi Hulio 1091 iti "kadayawan ken kakaritan" a manursuro iti dayta a panawen, iti Nizamiyya a madrasa idiay Baghdad.[10]:34
Isu ket napan iti maysa nga espriritual a didigra idi1095, ken dimteng a pinanawanna ti kareerna ken pimmanaw idiay Baghdad tapno mapan kano nga agperegrino idiay Meka. Nagararamid kadagiti pagimbagan ti pamiliana, inbellengna amin a kabaknangna ken nangampon ti asetiko a kabibiag. Kalpasan ti panagtataengna idiay Damascus ken Herusalem, ken ti maysa a panagbisita idiay Medina ken Meka idi 1096, isu ket nagsubli idiay Tus tapno agnaed kadagiti sumarsaruno a tawtawen iti 'uzla (panagmaymaysa). Daytoy a panagmaymaysa ket buklen ti panagliklik ti panagisursuro kadagiti talged ti estado nga institusion, uray nga isu ket nagtultuloy a nagipabpablaak, a nagawgawat kadagiti bisita, ken nagisursuro idiay zawiya (pribado a madrasa) ken khanqah (Sufi a monasterio) a binangonna.
Ni Fakhr al-Mulk, ti nalatak a bisir iti Ahmad Sanjar, ket nangidurduron kenni al-Ghazali nga agsubli idiay Nizamiyya idiay Nishapur; ni al-Ghazali nagmarmaredmed a nagsubi idi 1106, a nagbutbuteng (kinaagpaysao) nga isu ken dagiti insursurona ket makasabat kadagiti resistansia ken kontrobersia.[10]:53-4 Isu ket nagsubli met laeng idiay Tus, ken nagmadi ti maysa akumbidar idi 1110 manipud iti nalatak a bisir a ni Muhammad I nga agsubli idiay Baghdad. Isu ket pimmusay idi 18 Disiembre 1111. Segun kenni 'Abd al-Ghafir al-Farisi isu ket adda dagiti adu nga annak a babbbai, ngem awan ti annak a lallaki.[10]:57–59
Dagiti nota[urnosen | urnosen ti taudan]
- ^ Ghazali, Frank Griffel, Sibilisasion ti Mediebal nga Islamiko, Ed. Josef W. Meri ken Jere L. Bacharach, (Taylor & Francis, 2006), 292.
- ^ Ghazali, Frank Griffel, 292.
- ^ Ti Impluensia ti Islamiko a Kapanunotan ni Maimonides Stanford nga Ensiklopedia ti Pilosopia, Hunio 30, 2005
- ^ Muslim a Pilosopia, Dagiti Islamic Parawad iti Siensia ken Matematiko, netmuslims.com
- ^ Ghazali, Ti Columbia nga Ensiklopedia, Maikanem nga Edsion 2006
- ^ a b c Ti Pammati ken Panagsanay ni Al-Ghazali. William Montgomery Watt. Naipablaak idi 1953 babaen ni George Allen ken Unwin Ltd, Londres. pp. 14-16
- ^ Sawwaf, A. (1962) al-Ghazali: Etude sur la réforme Ghazalienne dans l’histoire de son développement (Fribourg).
- ^ http://www.thepenmagazine.net/imam-ghazali-the-sun-of-the-fifth-century-hujjat-al-islam/
- ^ http://sheikhhamza.com/transcript/Alchemy-of-Happiness
- ^ a b c d e f g Griffel, Frank (2009). Pilosopiko a Teolohia ni Al-Ghazālī. Oxford: Unibersidad ti Oxford a Pagmalditan. ISBN 978-0-19-533162-2.
Dagiti nagibasaran[urnosen | urnosen ti taudan]
- Haque, Amber (2004), "Sikolohia manipud iti Islamiko a pannakaimatangan: ti parawad dagiti nasapa a Muslim nga eskolar ken dagiti panagkarit ti kontemporario a Muslim a sikologo", Warnakan ti Relihion ken Salun-at, 43 (4): 357–377, doi:10.1007/s10943-004-4302-z
- Savage-Smith, Emilie (1995), "Dagiti wagas ti panapisi iti mediebal nga Islam", Warnakan ti pakasaritaan ti Medisina ken dagiti Kumaduan a Siensia, 50 (1): 67–110, PMID 7876530, doi:10.1093/jhmas/50.1.67
Adu pay a mabasbasa[urnosen | urnosen ti taudan]
- Laoust, H: La politique de Gazali, Paris 1970
- Campanini, M.: Al-Ghazzali, in S.H. Nasr ken O. Leaman, Pakasaritaan ti Islamiko a Pilosopia 1996
- Watt, W. M.: Muslim nnga Intelektual: Ti Panagadal kenni al-Ghazali, Edinburgh 1963
- Zwemer, S. M. Ti Moslim nga Agsuksukisok ti Dios, New York 1920
- Nakamura, K. Al-Ghazali, Ensiklopedia ti Pilosopia
- Dougan, A. Ti Panadap-aw, Ti panagadal ti kaunegan a sursuro ti Mishkat al-Alwar (Ti Sakup a lugar dagiti Silaw) babaen ni Abdullah Dougan ISBN 0-9597566-6-3
Dagiti silpo ti ruar[urnosen | urnosen ti taudan]
Dagiti obra a mainaig kenni Al-Ghazali iti Wikisource (iti Ingles)
Midia a mainaig kenni Al-Ghazali iti Wikimedia Commons


text:
SAN JUAN, Ilocos Sur – Saanen nga iti kalsada wenno lengleng a lugar ti pakaipakatan ti transaksion iti droga no di babaenen ti selpon, daytoy ti natakuatan dagiti polis iti insayangkatda a panagsukisok iti pagtaengan ti maysa a masuspetsa a drug pusher sadiay Barangay San Isidro ditoy nga ili idi agsapa ti Pebrero 13.
Segun iti report, nakalanad iti inbox ti CP No. 09067252957 a nakumpiska dagiti polis iti ikut ni Rolex Romero y Padua bayat ti panagisayangkatda iti panagsukisok iti balay daytoy ti mensahe a “5 hundred man insan yurayka ditoy karayan” a naipatulod iti maysa nga agnagan “Fred” idi 21:09:17, Feb 12, 2014.
Maysa ti selpon kadagiti nakumpiska dagiti nagtipon nga elemento ti PAIDSOTG, ISUR PPO ken San Juan Police Station iiti pagtaengan ni Romero idi agarup 6:30 ti bigat ti nadakamat nga aldaw
Nakasamsam pay dagiti otoridad iti dua a babassit a heat sealed plastic sachet a naglaon iti mapapati a shabu, maysa a bassit a plastic sachet a mapapati a naglaon iti shabu residue, ken nalukot nga aluminum foil a naikabil iti uneg dagiti Commando safety matches.
Iti kaudian a damag, naikomitaren ni Romero iti provincial jail, Vigan City kalpasan a naipila ti kaso a panaglabsing iti Section 11 ti RA 9165 maikontra kenkuana ken saan a nakapagpiansa iti P200,000.00 para iti temporario a pannakawayawayana.
Iti sabali a damag, sumagmamano a sachet a mapapati a naglaon iti droga ken balbala ti nakumpiska dagiti polis iti ikut ti maysa a drug pusher babaen ti buy bust operation nga insayangkatda iti national highway ti Barangay Nanguneg, Narvacan, Ilocos Sur.
Nakumpiska iti ikut ni Gerald Caabay y Calzo ti tallo a heat sealed sachets a naglaon iti mapapati a shabu, sabali laeng ti maysa a heat sealed sachet a mapapati a naglaon iti shabu a ginatang ti polis a nagpammarang a buyer manipud iti suspek, marked money a P1,000.00, maysa a peke a P500.00, ken kuarta iti nadumaduma a denominasion nga agdagup amin iti P2,280.00 ken walo a bala para iti cal. 46.
Nagpuesto dagiti pannakabagi ti linteg iti asideg ti lugar a nakapasamakan ti transaksion ket apaman a naiyawat ti polis a nagpammarang a poseur-buyer ti markado a kuarta, dinagdagusda a ginammatan ti suspek.
Inimbentario dagiti polis dagiti nakumpiska ken ni Caabay iti imatang dagiti barangay officials ti Barangay Nanguneg sada impan ti suspek iti police station para iti umisu a dokumentasion ken disposision.#


text:
Kawes
Ti kawes ket isu ti sagut ken tela a material nga inus-usar a panangibado iti bagi. Ti panagusar ti kawes ket kadawyan nga inus-usar laeng dagiti parsua a tao ken daytoy ket maysa a kalangaan kadagiti gangani amin a kagimongan ti tao. Ti kaadu ken kita ti kawes nga inus-usar ket agdepdependa iti pisikal , sosial ken heograpiko a panangimutektek . Adda met dagiti kita ti kawes a naisangsangayan no ti tao ket lalaki wenno babai, ngem daytoy ket saan a maipakat kadagiti makunkuna iti Inggles a cross dresser.
Ti maipapan iti bagi, ti kawes ket agserbi kadagiti adu a panggep: daytoy ket mabalin nga agserbi a kas salaknib manipud kadagiti elemento, ken mabalin a mangpasayaat ti pannakatalged iti las-ud dagiti makadangran a tignay a kas ti pannagna kadagiti masna nga enbironmento ken panagluto. Daytoy ket mangsalaknib ti nagkawes kadagiti narusanger a rabaw, dagiti makadursok a mula, dagiti kagat ti insekto, dagiti puris, siit ken daludok babaen ti panangited ti sarikedked a baetan ti kudil ken ti enbironmento. Dagiti kawes ket mabalin a manginsula kadagiti kondision ti lamiis wenno pudot.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig iti Kawes iti Wikimedia Commons